Info dan u cilju podizanja svijesti o potrošačkim pravima - Moja Crna Gora\nInfo dan u cilju podizanja svijesti o potrošačkim pravima\n19/03/2022\tvijesti iz crne gore Izvor: RTCG\nInfo dan o zaštiti potrošača, koji danas organizuje Ministarstvo ekonomskog razvoja u tržnom centru Delta City, ima za cilj podizanje svijesti građana o značaju potrošačkih prava i njihovom korišćenju.\nVršiteljka dužnosti generalne direktorice Direktorata za unutrašnje tržište i konkurenciju u Ministarstvu ekonomskog razvoja, Jasna Vujović, saopštila je da će taj Vladin resor u toku ove godine imati brojne aktivnosti usmjerene na podizanje svijesti o značaju prava potrošača u Crnoj Gori.\n“Jedna takva aktivnost je Info day koji se organizuje u Delta City-ju, u sklopu nedjelje posvećene Međunarodnom danu potrošača, 15. marta. Mi smo ga obilježili na način što smo u srednjoj ekonomskoj školi organizovali jednu interaktivnu radionicu”, rekla je Vujović agenciji Mina-business.\nOna je navela da su sa promocijom zaštite potrošača nastavili u Delta City-ju, a u toku narednih dana će imati broje druge događaje, kao što su seminari, radionice i izrada brošura, usmjerene ka podizanju svijesti o značaju prava potrošača, budući da je to tema o kojoj stalno treba razgovarati, ne samo 15. marta nego i tokom čitave godine.\n“Ministarstvo ekonomskog razvoja je u prethodnom periodu donijelo jako veliki broj propisa iz ove oblasti, a uskoro očekujemo dolazak misije Evropske unije (EU) u Crnoj Gori, koja će imati priliku da se uvjeri u sve ono što smo sprovodili u prethodnom periodu, te očekujemo da će rezultat te misije biti i situacija u vezi sa privremenim zatvaranjem pregovaračkog poglavlja u oblasti zaštite potrošača”, precizirala je Vujović.\nInfo danu, pored predstavnika Ministarstva, prisustvuju i predstavnici Centralne banke, Uprave za inspekcijske poslove, Agencije za elektronske komunikacije i poštansku djelatnost i Centra za zaštitu potrošača Crne Gore.\nGlavna tržišna inspektorka u Upravi za inspekcijske poslove (UIP), Marina Radulović, kazala je da je UIP jedna od ključnih institucija kada je u pitanju zaštita potrošača i da se trude da toj oblasti posvete veliku pažnju.\n„Zbog stanja na tržištu, naš cilj jeste da svi poslodavci trguju u skladu sa zakonom, a sa druge strane nam je stalo da potrošači budu zadovoljni i da znaju koja su njihova prava i kako da ih zaštite“, rekla je Radulović agenciji Mina-business.\nUIP je u tom smislu i oformila Call centar 080 555 555 preko kojeg svakodnevno dobijaju pitanja potrošača i njihove žalbe.\n„Zaista u tom dijelu imamo dosta posla i u svakodnevnoj smo komunikaciji sa potrošačima i to nas raduje, jer to znači da su oni svjesni svojih prava“, dodala je Radulović.\nOna je podsjetila da u okviru Uprave postoji nekoliko inspekcija koje se bave zaštitom potrošača.\n„Najviše imamo žalbi potrošača u Tržišnoj inspekciji, s obzirom na to da se u tom dijelu bavimo posebno zaštitom potrošača kada su u pitanju proizvodi i usluge. Možemo se pohvaliti da su potrošači u nekih 80 odsto slučajeva riješili slučajeve u njihovu korist“, poručila je Radulović.\nPrema njenim riječima, trgovci znaju koje su njihove obaveze, ali to treba da znaju i potrošači.\n„Potrošač nema samo prava, već i obaveze, a to znači da kada kupuje neki proizvod treba da bude svjestan koji proizvod kupuje, za koju namjenu i da li mu se sviđa određena boja i veličina. Jer, obično nam se desi da potrošač kupi neki proizvod, pođe kući, i onda nam se žali da bi želio drugu boju i veličinu. Tada trgovac nije u obavezi da mu taj proizvod vrati, već to radi samo iz dobre poslovne prakse“, objasnila je Radulović.\nOna je kazala da Uprava reaguje u onom momentu kada potročač podnese prigovor trgovcu i kada trgovac odgovori negativno. Tada se potrošač obraća UIP-u i inspektor razmatra inicijativu, izlazi na teren i utvrđuje činjenično stanje.\nU nekim slučajevma se, kako je navela, desilo i da je trgovac u pravu.\n„Bitno je da smo svi svjesni potrošačkih prava, da svi znamo koje su naše obaveze i naravno da trgovci posluju u skladu sa zakonom, što je jedan od osnovih ciljeva UIP-a“, rekla je Radulović.\nŠefica službe za zaštitu prava klijenata, kreditnih institucija i korisnika finansijskih usluga u Centralnoj banci (CBCG), Svetlana Đurović, kazala je da zaštita prava klijenata kreditnih institucija i korisnika finansijskih usluga predstavlja jednu od ključnih funkcija CBCG koja utvrđuje osnovanost i u skladu sa ovlašćenjima postupa po svim dostavljenim prigovorima klijenata.\n“Klijent kreditne institucije koji nije zadovoljan aktom, radnjom ili nepostupanjem kreditne institucije ima pravo da joj uputi pisani prigovor. Ukoliko kreditna institucija ne odgovori na pisani prigovor klijenta u zakonom propisanim rokovima ili ukoliko ocijeni da je pisani prigovor neosnovan, a klijent ostane na stanovištu da je došlo do povrede njegovih prava može se obratiti CBCG”, objasnila je Đurović.\nZa više informacija o svojim pravima CBCG klijenti mogu kontaktirati putem mejla zastita.potrosaca@cbcg.me i telefona 665-549, a prigovore je moguće uputiti preko sajta potrošač.me, putem aplikacije Centralni informacioni sistem za zaštitu potrošača.


Dani Sunca u Smederevu – Semendria\nDani Sunca u Smederevu\n08. maj 2013. DRUŠTVO – Manifestacija „Dan Sunca“ je prvi put organizovana u Austriji 2002. godine. Ideja je zatim preuzeta od strane Švajcarske i Nemačke sa ciljem promovisanja korišćenja solarne energije. Od 2008. godine manifestacija postaje „European Solar Days“ prihvaćena od strane Evropske Unije koja se održava širom Evrope uz učešće hiljada ljudi i zahvatajući sve sfere ljudskog života i sve pa i najudaljenije krajeve. Ova manifestacija pored karaktera proslave u čast Sunca, koje nam nesebično daruje život i energiju i sve što posedujemo, ima i široko izraženi edukativni karakter, posebno kada su u pitanju mladi. Manifestacija približava načine korišćenja solarne energije mladim ljudima, daje im ideje kako da je koriste, usmerava njihovo aktivno razmišljanje o zaštiti životne sredine, štednji energije, odnosu prema prirodi, obrazovanju, svojoj budućnosti, profesijama kojima će se baviti…\nOva manifestacija pored karaktera proslave u čast Sunca, koje nam nesebično daruje život i energiju i sve što posedujemo, ima i široko izraženi edukativni karakter. Manifestacija približava načine korišćenja solarne energije, daje nam ideje kako da je koristimo, usmerava naše aktivno razmišljanje o zaštiti životne sredine, štednji energije i odnosu prema prirodi, kao i mladima za njihovo obrazovanje i rad u budućnosti.\nAktivnosti manifestacije :\nIzložba solarne opreme sa promotivnim materijalom\nPredstavljanje školskih radova za « Dan Sunca»\nOrganizovanje posete solarnim instalacijama\nInformacije finansiranja u saradnji sa bankama\nUmetnički i zanatski program za decu\nPuštanje balona sa ispisanim porukama\nDekoracija drveća sa «sunčanim» sloganima\nLokalni panoi o energiji\n« Suđenja do sudnjeg dana\nStreljaštvo: Kvalifikacije za Ligu mladih Jugoistočne Evrope u Smederevu »


Smarter System, Smarter Business.Vaš partner za razvoj. - Aigo\nSvako novo partnerstvo započinje poznanstvom, a da bi se bolje upoznali moramo da se jedni drugima predstavimo DA SE UPOZNAMO Svako novo partnerstvo započinje poznanstvom, da bismo se bolje upoznali moramo da se jedni drugima predstavimo DA SE UPOZNAMO Svako novo partnerstvo započinje poznanstvom, a da bi se bolje upoznali moramo da se jedni drugima predstavimo\nUTICAJ TEHNOLOŠKOG LIDERSTVA NA STVARANJE DODATNE VREDNOSTI U USLOVIMA USLOŽNJAVANJA POSLOVNIH PROCESA\nIako zabrinjavajuća statistika o digitalnoj transformaciji pokazuje da neuspeh na velikim digitalnim projektima može iscrpeti produktivnost i profit tima (za svaku milijardu dolara uloženih u novu tehnologiju, 112 miliona dolara se gubi zbog projekata koji propadnu), svi donosioci odluka su saglasni da, ako digitalna transformacija nije na vašem dnevnom redu, onda imate pogrešan dnevni red. Inovativne tehnologije, ne samo da su uzdrmale poslovanje na načine koji nikada ranije nisu viđeni, već iz temelja menjaju način poslovanja i prisiljavaju na preispitivanje načina na koji komuniciramo sa kupcima i partnerima, a posledično i na način upravljanja kompanijom.\nSmanjenje životnog veka kompanija, brz tehnološki napredak, porast vrednosti intelektualne u odnosu na materijalnu svojinu u bilansu stanja kompanija, virtuelni timovi i velika fluktuacija zaposlenih ukazuju na poslovnu složenost koja je za sve nas nova. Poslovna složenost može da zvuči kao problem. U stvari, to je ogromna prilika za one organizacije koje to znaju iskoristiti. Što je posao složeniji, to je više načina za stvaranje vrednosti.\nUpravljate kompleksnim sistemom u složenim poslovnim okolnostima. Kako to utiče na kreiranje dodatne vrednosti koja se može pretočiti u tržišnu vrednost? Gde prepoznajete nove mogućnosti za dalji rast, kao posledicu poslovnog okruženja u kojem poslujete?\nUpravljanje poslovanjem danas je suštinski vrlo drugačije nego pre 20-ak godina. Složeni sistemi su, naravno, uvek postojali, i u sferi poslovanja element nepredvidivog je neizbežan. Ipak, složenost je, u današnjim uslovima, utkana u svaki aspekt poslovanja: od ideje, dizajna proizvoda, preko procesa do realizacije. Kompleksnost je većinom posledica rasta i proširenja upotrebe informacionih tehnologija, digitalizacije, razvoja analitičkih alata, kao i drugih hardverskih i softverskih rešenja koja se eksponencijalno unapređuju. Sistemi koji su nekada bili odvojeni danas su međusobno povezani i međuzavisni, a to samo po sebi unosi dodatni element složenosti. U ovako složenom okruženju, čak i male odluke moguimati iznenađujuće efekte. Ne postoji univerzalni recept za upravljanje složenim sistemom, ali smatram da je odličan početak težnja da se razume sopstvena organizacija i zaposleni. Odatle sve počinje. Ako nemate razumevanje toga kako funkcioniše vaša organizacija, teško da možete da prepoznate šta je to što vam nudi tržište i kako da prilike pretvorite u uspehe. Naravno, osim pogleda u sebe, upravljanje podrazumeva da se moraju razumeti i promenljiva tržišta, potrebe klijenata, nove tehnologije. Veoma je teško, ako ne i nemoguće, za pojedinca koji donosi odluke da sagleda čitav kompleksan sistem. Zato je naš osnovni zadatak da stvorimo zajedničku svrhu i zajedničke vrednosti na svim nivoima organizacije, kako bismo se okupili oko zajedničkog cilja i bili u stanju da prepoznamo i iskoristimo nove poslovne mogućnosti. Da bi se to postiglo neophodno je ostati otvoren za potencijalno širok spektar mišljenja i inputa zaposlenih, tražiti i vrednovati različite poglede, kako bi šira slika zaista dobila svoju pravu dimenziju.\nRad u složenom i neizvesnom okruženju znači da morate brzo ispraviti kurs kada stvari treba da se prilagode. Morate biti u stanju da brzo otkrijete i odreagujete na bilo koju nepredviđenu okolnost.\nDa bi kompanija postala organizacija visokih performansi, njeni zaposleni moraju da imaju zajedničku viziju kako bi omogućili zajedničko delovanje. Sa boljim razumevanjem ljudi sa kojima radite, komunikacija i saradnja su mnogo efikasniji, a onda je efikasnije i suočavanje sa izazovima i prilikama za razvoj.\nNove poslovne okolnosti nameću i potrebu za redizajnom menadžerskog modela, ali i promenu načina na koji menadžeri shvataju svoju ulogu.\nOva situacija postavlja rukovodioce u novu zonu u kojoj nemaju veliko iskustvo, gde dosadašnji uspeh ne garantuje budući uspeh. Koji novi alati i modeli stoje na raspolaganju rukovodiocima za uspešno upravljanje?\nKroz dugogodišnje iskustvo upravljanja u stalno promenljivom poslovnom okruženju, jasno se iskristalisao, za mene jedan od najbitnijih zaključaka – ne postoji jedan univerzalni stil upravljanja ili tehnika koja funkcioniše sve vreme. Verujem da je ključno usvojiti prilagodljiv pristup da biste ostali konkurentni i da biste na vreme prepoznali kada je neophodno da se i sama organizacija prilagodi.\nS prvom digitalnom revolucijom, koju živimo, pojavile su se nove mogućnosti za delegiranje, uključenost većeg broja ljudi u odlučivanje, bolje i efikasnije donošenje odluka zasnovano na informacijama.\nIpak, postoje i određeni izazovi. Najveći je, svakako, kako naći pravi balans kada spajamo tradicionalne s modernism metodama rukovođenja. Kao i sve drugo, i ovaj balans je promenljiv, pa se odlaženje u bilo koji od dva suprotna pravca može ispostaviti kao problematičan, ako nije ispravno odmeren.\nRedizajnirani stil rukovođenja u našoj kompaniji ogleda se upravo u pomenutom traženju i održavanju balansa između dva očigledno suprotstavljena pristupa – tradicionalnog i modernog.\nMoje iskustvo pokazuje da biti prilagodljiv znači biti fokusiran na želje isto kao i na strateške ciljeve, na saradnju, kao i na hijerarhiju, na planiranje, ali i inoviranje u isto vreme. U srži svega su ljudi i podsticanje njihovog angažovanja, kako bi zajednički napori doveli do željenih rezultata. To svakako obuhvata zaposlene, ali sve više i klijente, akcionare, širu zajednicu, pa čak i konkurente.\nDigitalna transformacija ima toliko disruptivnu moć, da se popela na vrh dnevnog reda upravnih odbora i strateških planova i ciljeva generalnog direktora, sada je sa vrha vode sami izvršni direktori, a ne IT stručnjaci.\nDa li je za „Digital” revoluciju potreban nezavisan „Digital” level („D-level”) menadžment, koji će zajedno sa „C-level” menadžmentom sinhronizovati sve tržišne trendove u efikasnu strategiju i akcije?\nDigitalna transformacija je, nesumnjivo, glavna pokretačka snaga za promene u kompanijama iz najrazličitijih oblasti i društvu u celini. Trend, da se uloga I(K)T pomera od podrške, ka aktivnom učesniku u stvaranju vrednosti i strateškom upravljanju, prisutan je već određeni niz godina. Istina, ne u istom obimu i sa istim nivoom uključenosti u svakoj industriji i svakoj kompaniji, ali ova simbioza postaje jedan od osnovnih uslova uspešnog poslovanja u uslovima dominantne digitalizacije, bez obzira na oblast poslovanja. Uvođenje novih tehnologija je trend koji ne posustaje, i koji u velikoj meri oblikuje konkurentsku utakmicu i poslovne modele. Tako, kompanije na tehnologiju i IT stručnjake više ne mogu da gledaju samo kao na podršku, zato što tehnologija treba da pokreće poslovanje. U slučaju naše kompanije, ovo podrazumeva da je delatnost IT funkcije pomerena sa domenskog eksperta na poslovnog i inovacionog partnera za dizajniranje poslovne strategije.\nDa bi tehnologija pomogla da se generiše poslovna vrednost, upravo je neophodan ovaj hibridni, nazovimo to „CD-nivo” menadžera, koji mora u isto vreme da razume tehnologiju, ali i poslovnu strategiju. Relevantna tehnološka ekspertiza omogućava „C-nivou” menadžera da tumači informacije koje su mu potrebne za donošenje ključnih poslovnih odluka koje su relevantne u današnjem okruženju. Naravno, IT pismenost neophodna je i kako bismo sagledalimogućnost da se, uključivanjem tehnoloških promena u poslovanje, opstane na liderskim pozicijama u stalno promenljivom okruženju.\nU prilog kreiranju „D-level” menadžmenta govori i činjenica da se na tržištu po prvi put pojavljuju primeri da najveću kompenzaciju u kompaniji dobijaju vizionari kojiznaju da osmisle i kreiraju digitalna i inovativna rešenja (digitalne usluge, pametni gradovi, „E-commerce”, pametna analitika, AI), dok tradicionalni menadžment postaje u odnosu na njih manje kreatorski/stvaralački orijentisan?\nKako da kompanije odgovore na redizajniranu menadžment strukturu i ovu vrstu tranzicije koja se čini neminovnom?\nPromene proizašle iz sveprisutne digitalizacije postaju uobičajena pojava u skoro svakom sektoru, pa su mnoge kompanije pred izazovom kako da rekonstruišu skoro svaki aspekt svog poslovanja. Jedan od, možda, ključnih koraka jeste – kako u menadžment strukturu uključiti upravo ove tehnološke vizionare.\n” Tradicionalnom menadžmentu „digitalno” je prilika, ali I pretnja. Širok spektar digitalnih izvora informacija i alata, kao što su društvene mreže, mobilni uređaji, e-trgovina, „big data” i analitika moraju da budu adekvatno utkani u poslovnu strategiju. “\nTranzicija koju pominjete, ide upravo u smeru da „D-level” menadžeri sve češće postaju deo izvršnih odbora kompanija različitih veličina i iz različitih industrija, sve u cilju da se „digitalno” uposli na pravi način prilikom donošenja odluka. Digitalno stručan menadžer daje značajan doprinos ostatku menadžment tima koji može da potiče iz totalno drugačijih poslovnih struktura, ali i digitalnim inicijativama kompanije.\n„D-level” menadžer treba da pomogne tranziciji tako što će u isto vreme biti i prevodilac i trener IT pismenosti celokupne kompanije. Na njima je da preuzmu inicijative, ali i da savetuju u domenu najnovijih digitalnih trendova, koja god da je poslovna odluka na stolu. Oni treba da dodaju vrednost izveštajima baziranim na velikoj količini podataka koje kompanije mogu da prikupe, prepoznaju šablone, kretanja, i svojim znanjem podrže proces planiranja. Menadžeri sa odgovarajućom digitalnom ekspertizom treba da pomognu ostatku menadžment tima i tako što će da razjasne specifične digitalne trendove koji utiču na poslovanje i pruže uvid u načine na koje se ponašanje tržišta menja. Kao rezultat toga, menadžment tim u celosti gradi nove veštine, koje na duži rok strateške diskusije čine ispravno usmerenim ka postizanju relevantnih poslovnih ciljeva. Na kraju, verujem da je najveća prednost za svaku organizaciju, koja neguje „D-nivoa” menadžera, to što tehnološke inovacije postaju razumljivije, put do njih postaje poznatiji, a transformacija inovacija u opipljivu konkurentsku prednost brža i lakša.\nDigitalna transformacija ima toliko disruptivnu moć, da se popela na vrh dnevnog reda upravnih odbora i strateških planova i ciljeva generalnog direktora, sada je sa vrha vode sami izvršni direktori, a ne IT stručnjaci. Da li je za „Digital” revoluciju potreban nezavisan „Digital” level („D-level”) menadžment, koji će zajedno sa „C-level” menadžmentom sinhronizovati sve tržišne trendove u efikasnu strategiju i akcije?


Ministar Mrkić: Briselski sporazum\nMinistar spoljnih poslova Srbije Ivan Mrkić izjavio je da je primena briselskog sporazuma između Beograda i Prištine složen proces koji se ne može sprovesti na silu i izrazio uverenje da će, kada kosovski Srbi shvate suštinu tog dogovora, i njegova primena ići brže.\n"Onog trenutka kada prođe malo vremena i shvate da ostaju u suštini svoji na svome, da žive na svojoj zemlji, da mogu da planiraju svoju budućnost i da imaju instrumente koji im to osiguravaju, onda će i implementacija ići brže," rekao je Mrkić.\nNe možete preko noći promeniti sliku i očekivati da neko ko je navikao na nešto sasvim drugo, to odmah i prihvati, napomenuo je ministar u intervjuu agenciji Anadolija.\nNa pitanje da li na severu Kosova može biti problema, pa i bezbednosnih, Mrkić je rekao da će problema uvek biti, ali da se oni mogu prebroditi.\n"Mi ćemo nastojati da ih dobrim, pametnim i zdravim pristupom jednostavno prebrodimo", istakao je šef srpske diplomatije.\nUpitan da prokomentariše odjeke nedavnog izvinjenja predsednika Srbije Tomislava Nikolića za zločine u BiH, Mrkić je rekao da u navedenim istupima ne treba tražiti političke poruke.\n"Ja sam izjave mog predsednika doživeo kao ljudske izjave. Izjave jednog čoveka koji je iskreno rekao kako se oseća", rekao je on.\nŠef srpske diplomatije je ocenio da odnosi u regionu od raspada Jugoslavije nikada nisu bili bolji nego danas.\nPrema njegovim rečima, ti odnosi se grade strpljivo, realni su i zasnovani na uviđanju da je svim zemljama potrebna međusobna saradnja.\n"Mi zavisimo jedni od drugih i moramo da se oslanjamo jedni na druge," rekao je on.\nOsvrćući se na predstojeći trilateralni sastanak predsednika Turske, BIH i Srbije 14. i 15. maja u Ankari, ministar je poručio da taj skup neće biti samo "manifestacioni" već sadržajan susret sa koga će biti poslate "pozitivne poruke."


Potpisan ugovor o zakupu optičke infrastrukture potrebne za realizaciju projekta SEELight Potpisan ugovor o zakupu optičke infrastrukture potrebne za realizaciju projekta SEELight – Personal magazin\nMinistarstvo za telekomunikacije i informaciono društvo i Telekom Srbija potpisali su ugovor o zakupu optičke infrastrukture potrebne za realizaciju SEELight projekta. Ugovor koji je danas potpisan u vrednosti od 3,8…\nMinistarstvo za telekomunikacije i informaciono društvo i Telekom Srbija potpisali su ugovor o zakupu optičke infrastrukture potrebne za realizaciju SEELight projekta. Ugovor koji je danas potpisan u vrednosti od 3,8 miliona evra je drugi ugovor od 3 predviđen projektom SEELight .\nSEELight (South-East European Lambda Network Facility for Research and Education) projekat povezaće akademske i istraživačke centre u Srbiji i obezbediti im brzu internet vezu kao i integracije sa evropskim akademskim mrežama. Tokom zasedanja Zajedničke komisije ministarstva spoljnih poslova Grčke i Ministarstva za telekomunikacije i informaciono društvo Republike Srbije, 06. septembra 2010. godine, izabrana je ponuda Telekom Srbija za zakup optičkih kablova za potrebe akademske mreže u Srbiji na 15 godina. Ugovor koji je danas potpisan u vrednosti od 3,8 miliona evra je drugi ugovor od 3 predviđen projektom SEELight.\nProjekat SEELight (South-East European Lambda Network Facility for Research and Education) nastao je iz potrebe da se smanji tehnološki jaz među zemljama Evrope, a njihovim akademskim zajednicama obezbede što kvalitetniji komunikacioni-informacioni servisi i mreže. SEELight projekat ima za cilj da razvije regionalnu optičku mrežu u zemljama zapadnog Balkana, čime će dugoročno biti rešen problem infrastrukture akademskih mreža u regionu i njihove integracije sa evropskom akademskom mrežom GÉANT.\nMinistarstvo za telekomunikacije i informaciono društvo do sada je uspešno sprovelo dva od tri tendera predviđena ovim projektom. Prvi ugovor u visini od 300.000 evra za usluge upravljanja SEELight projektom potpisan je 3. jula 2009. godine.\n„Drago mi je što će se ovim ugovorom obezbediti infrastruktura za akademsku mrežu Srbije. Na ovaj način ćemo ubrzati i unaprediti komunikaciju kako akademskih ustanova međusobno, tako i u skladu sa svetskim standardima obrazovanja,” rekla je Jasna Matić, ministarka za telekomunikacije i informaciono društvo.\nU ovoj fazi projekta, zakupljena su optička vlakna ukupne dužine od preko 4000 kilometara na period od 15 godina. Projektom je takođe planirana i nabavka komunikacione opreme koja dodatno povećava kapacitet, pouzdanost i efikasnost mreže. Ovim će se Akademskoj mreži Srbije (AMRES) dugoročno obezbediti optička infrastruktura, na koju će se povezati više od 50 gradova i preko 180 naučno-obrazovnih i istraživačkih institucija u Srbiji, brzinama od 1 Gb/s i 10 Gb/s, kao i omogućiti veze sa akademskim mrežama susednih država, brzinama od 10 Gb/s.\nMinistarstvo za telekomunikacije i informaciono društvo pokrenuće proceduru za nabavku i montažu mrežne opreme za povezivanje optičke mreže u Srbiji, kroz treći tender SEELight projekta. Zaključenje ugovora se očekuje do kraja februara 2011.\nProjekat kofinansiraju Republika Grčke kroz Plan za rekonstrukciju Balkana (HiPERB) i Vlada Republike Srbije, u odnosu 80% – 20%. SEELight je prvi projekat u celom regionu čija je realizacija kofinansirana u okviru HiPERB programa.\n„Ovaj projekat ima izuzetan značaj za unapređenje elektronskih komunikcija u Srbiji, a naročito u delu koji se odnosi na obrazovanje, i MTID i ja lično, kao i Vlada Republike Srbije, izražavamo veliku zahvalnost Republici Grčkoj na ovoj podršci“, istakla je Jasna Matić.\nPotpisan ugovor o zakupu optičke infrastrukture potrebne za realizaciju projekta SEELight was last modified: November 22nd, 2010 by Redakcija


Vesti, 28.05.2020, 09:09 AM\nMeđunarodni komitet Crvenog krsta, bivši predsednici i ministri, dobitnici Nobelove nagrade za mir, direktori kompanija koje se bave sajber-bezbednošću i druge uticajne ličnosti uputili su otvoreno pismo svetskim vladama u kome ih pozivaju da odmah preduzmu aktivnosti da bi se zaustavili sajber-napadi na zdravstvene sisteme, bolnice I institucije koje se bave medicinskim istraživanjima.\nZajednička izjava koju je objavio Institut CyberPeace, međunarodna neprofitna organizacija čiji je cilj jačanje stabilnosti u sajber-prostoru, ima preko 40 potpisa, među kojima su i potpisi sedam dobitnika Nobelove nagrade.\n“Pozivamo svetske vlade da preduzmu momentalne i odlučne akcije kako bi se zaustavili svi sajber-napadi na bolnice, zdravstvene ustanove i medicinske istraživačke ustanove, kao i na medicinsko osoblje i međunarodne organizacije za javno zdravlje”, kaže se u saopštenju.\nBolnice širom sveta bile su pod dodatnim pritiskom zbog COVID-19 i to je nešto što su sajber-kriminalci želeli da iskoriste. Bilo je brojnih napada ransomwarea koji su bili usmereni na bolnice jer su napadači pokušali da u ključnom trenutku vitalnu infrastrukturu drže kao taoca da bi mogli da traže otkup, rizikujući živote ljudi.\n“Nalazimo se usred najurgentnije zdravstvene krize u modernoj istoriji, a ovi napadi prete celom čovečanstvu”, rekao je Peter Maurer, predsednik Međunarodnog komiteta Crvenog krsta. “Moramo zajedno delovati kako bismo rešili ovaj problem, a da ionako krhki zdravstveni sistemi, posebno u zemljama pogođenim ratom i nasiljem, ne budu izloženi daljem riziku od sajber-napada”, rekao je on.\nPotpisnici ovog pisma pozvali su vlade na saradnju, ali i da ujedine snage sa civilnim društvenim i privatnim sektorom na stvaranju međunarodnih pravila koja zabranjuju sajber-napade protiv institucija zdravstvene zaštite i prema kojima bi počinioci bili pozvani na odgovornost.\n“Ne tolerišemo napade na zdravstvenu infrastrukturu u fizičkom svetu i ne smemo tolerisati takve napade u sajber-prostoru - bilo u vreme mira ili u vreme sukoba”, kaže se u pismu. "Vreme je da se deluje sada."\nPredstavnici tehnoloških kompanija koji stavili svoje potpise na zajedničko saopštenje, su između ostalih, predsednik Microsofta Bred Smit, izvršna direktorka kompanije Trend Micro Eva Čen i izvršni direktor kompanije Kaspersky Judžin Kasperski.\n“Od početka pandemije COVID-19 kontinuirano pratimo kako sajber-kriminalci koriste situaciju”, rekao je Judžin Kasperski. “Sve dok korona virus i dalje izaziva ozbiljne društvene brige, napadači će to koristiti za svoje svrhe”, dodao je on.\nSpisak svih potpisnika može se naći na sajtu Instituta CyberPeace.


Distributivni gubici "Elektrokrajine" pali na najniži nivo\n“Elektrokrajina” je u prvom tromjesečju 2018. godine smanjila distributivne gubitke na 16,3 odsto, što je najniži sezonski nivo u poslijeratnoj istoriji preduzeća, a ostvarena je neto dobit od 5,4 miliona KM.\nDistributivni gubici su u prva tri ovogodišnja mjeseca smanjeni u odnosu na isti lanjski period za 1,8 odsto, dok su u poređenju sa 2012. godinom niži za čak 8,6 procenata.\nDirektorica “Elektrokrajine” Seka Kuzmanović kaže da je višegodišnji trend pada distributivnih gubitaka rezultat uspješne realizacije mjera koje se odvijaju u dva pravca.\n- Jedan su namjenske investicije u rekonstrukciju distributivne mreže sa akcentom na izmještanje mjernih mjesta iz objekata potrošnje, a drugi je usmjeren na sistemske kontrole na otkrivanju i sankcionisanju neovlašćene potrošnje električne energije - ističe Kuzmanovićeva.\nNajveće elektrodistributivno preduzeće u RS je u prvom kvartalu realizovalo investicije u iznosu od 3,4 miliona, koje su se odnosile prvenstveno na izgradnju i sanaciju 52 kilometra distributivne mreže i 19 trafo-stanica. Radnici “Elektrokrajine” su istovremeno otkrili 94 slučaja neovlašćene potrošnje struje u vrijednosti od 157.460 KM.\nIzvršni direktor za ekonomske poslove “Elektrokrajine” Rodoljub Topić izjavio je da preduzeće i u 2018. godini čvrsto drži kurs pozitivnog poslovanja.\n- Prihodi preduzeća u prva tri mjeseca iznosili su 66,5 miliona, dok je neto dobit na lanjskom nivou od 5,4 miliona, s tim da smo poslovni dobitak povećali za 700.000 KM - istakao je Topić.


Peskov: Liderstvo u odlučivanju o sudbini naroda drugih zemalja, liderstvo u smeni političkih režima, to je hegemonija\nPeskov: Liderstvo u odlučivanju o sudbini naroda drugih zemalja, liderstvo u smeni političkih režima, to je hegemonija\nOdnos zapadnih partnera prema Rusiji počevši od 1940-ih godina građen je na postulatu o potrebi zauzimanja čvrstog stava prema njenoj vladi, koji je prvi put izložen u „dugom telegramu“ američkog diplomate Džordža Kenana, izjavio je portparol ruskog predsednika Dmitrij Peskov.\n„U jednom potezu on je izložio određenu viziju i koncept budućih odnosa sa našom zemljom, koja je potom dobila svoj razvoj, bukvalno mesec dana kasnije, u Čerčilovom govoru u Fultonu, i zajedno su se ova dva pogleda na svet ujedinila i postala temelj na kome je već bio formiran pogled na svet SAD, partnera, američkih satelita prema našoj zemlji. Ovo nije odnos prijateljstva i partnerstva, na našu žalost. To je odnos, u najboljem slučaju (za nas), obuzdavanja, a u najgorem – direktne konfrontacije“, objasnio je Peskov na konferenciji za štampu.\nOn je primetio da „do kakvih god da je perioda resetovanja i preopterećenja dolazilo u odnosima zemalja, kakvih god perioda romantizma bilo u našim odnosima, ova ideologija – ideologija Kenana i Čerčila – dominirala je u tom odnosu koji smo mi osećali i koju i dalje osećamo na sebi“.\nPeskov je istakao da je Kenan voleo Rusiju i da ju je dobro poznavao, iako je pogrešio u vezi sa njom. Kasnije, 1999. godine, diplomata je „proširenje NATO-a nazvao tragičnom greškom“, rekao je portparol Kremlja.\nKomentarišući temu svetskog liderstva SAD, Peskov je istakao je da je to u nekim oblastima očigledno, na primer, kada je reč o liderstvu u ekonomiji.\n„Ali liderstvo u odlučivanju o sudbini naroda drugih zemalja, liderstvo u smeni političkih režima, to je hegemonija, tačnije pokušaj pretendovanja na hegemoniju, jer je u tom pogledu liderstvo već pokazalo svoju neosnovanost“, naglasio je Peskov.\nViše desetina poginulih u izraelskom vazdušnom napadu na Pojas Gaze\nNajmanje dvadeset ljudi je poginulo, a 65 povređeno kao rezultat izraelskih vazdušnih napada na Pojas Gaze, rekao je za RIA Novosti portparol palestinskog Ministarstva zdravlja Ašraf al Kidra, ...\nOne su lovile nekadašnje carske generale, vrbovale naciste na visokim položajima i krale nuklearne tajne SAD i Velike Britanije. Nadežda Plevicka\nPet ključnih pobeda Crvene armije u Drugom svetskom ratu\nStaljingradska bitka je bila prelomni trenutak u konfrontaciji SSSR-a i Trećeg rajha. Posle nje je mnogima u svetu postalo jasno da je nacistička Nemačka osuđena na propast, piše\nIzbori u Herceg Novom: Partijama vlasti 80, DPS-u 20 odsto glasova\nIz koalicije "Ni lijevo, ni desno. Pravac Novi" proglasili su pobjedu na lokalnim izborima u Herceg Novom. Lider Demokrata Aleksa Bečić saopštio je da je, prema 100 odsto prebrojanih...


Konjhodžić: Dva dostignuća bh. naučnika u izoliranju i sekvenciranju virusa - informativa.ba\nVijesti BiH Konjhodžić: Dva dostignuća bh. naučnika u izoliranju i sekvenciranju virusa\n05 Jun 2020 18:35\nRijad Konjhodžić, specijalista genetske medicine i molekularne dijagnostike -\nRijad Konjhodžić, specijalista genetske medicine i molekularne dijagnostike, je govorio o "domaćem soju" korona virusa, kojeg su izolirali bosanskohercegovački naučnici.\nKonjhodžić je pojasnio da je u projektu na Veterinarskom fakultetu uz Sarajevu učestvovalo puno mladih naučnika, uz vodstvo iskusnih, te da su postignuta dva paralelna dostignuća.\n"Osim što je izoliran i uzgojen virus u kulturama ćelija, što je jedno fenomalno dostignuće. Ljudi koji nešto znaju o tome znaju koliko je to jedan precizan i vrlo zahtjevan posao koji vrlo limitiran broj laboratorija u svijetu može napraviti. S druge strane u ALEA genetičkom centru smo metodom sekvenciranja nove generacije uspjeli direktno iz kliničkih uzoraka sekvencirati kompletan genom virusa koji napada populaciju BiH iz četiri različita grada", kazao je.\nDodao je da je bilo nekoliko prepreka u radu.\n"Prvo je taj logistički. Trebate sve uzorke nabaviti, napraviti izolacije, onda su ti naučni i laboratorijski. Za ovo ne postoji determinirani protokol, morali smo raditi 's ruke' koristeći naše iskostvo i znanje metodama instrumentalne analize da bismo mogli dobiti kulture ćelija i sekvence, a teško je direktno iz kliničkih uzoraka dobiti sekvence", pojasnio je.\nPrema njegovim riječima, ovi rezultati mogu imati široku primjenu.\n"Mi ne možemo reći koja su ograničenja jednog ovakvog dostignuća. Ono što je njegov učinak odmah je da mi možemo međusobno uspoređivati sekvence virusa koje smo dobili od pacijenata iz svih krajeva BiH, a i uspoređivati ih sa sekvencama iz drugih država", kazao je i dodao:\n"Mi smo to napravili aposlutno sami, u jednom volonterskom savezu nas sviju, bez ikakve pomoći i sredstava države."\nGovoreći o epidemiji korona virusa, Konjhodžić kaže da je evidentno da se virus malo umorio.\n"Evidentno je i da kad sada zarazi nove pacijente da su ozbiljniji slučajevi sa ozbiljnijim simptomima puno manji. Ono čemu se ja nadam da smo na putu prema, da ovaj betakoronid sa kojim se mi sada susrećemo, da on u jednom momentu postane sezonska stvar", kazao je.\nOznake: #Rijad Konjhodžić, specijalista genetske medicine i molekularne dijagnostike #COVID-19 #BiH


BetaJanuar 26, 2018\nPoverenik za informacije od javnog značaja i zaštitu podataka o ličnosti Rodoljub Šabić ocenio je danas u Beogradu da je stanje u oblasti zaštite ličnih podataka vrlo zabrinjavajuće i da je neophodna potpuna promena odnosa države prema stanju u toj oblasti.\nŠabić je, kako je saopšteno, na konferenciji povodom Medjunarodnog dana zaštite podataka o ličnosti upozorio da nastavak višegodišnje prakse u kojoj se državne aktivnosti u najvećoj meri, gotovo isključivo, svode na aktivnosti poverenika, uz izostanak aktivnosti drugih nadležnih i neobjašnjive propuste i docnje, ne može proći bez dodatnih štetnih posledica.\n“To će, izvesno, u kontekstu poglavlja o ljudskim pravima, negativno uticati na tok pregovora o pridruživanju sa EU i, što je još važnije, biti konstantan izvor ugrožavanja i povreda prava građana na privatnost”, rekao je Šabić, a preneo kabineta poverenika.\nPoverenik je podsetio da je ispunio obećanje koje je dao 28. januara prošle godine, da će drugim nadležnim pružiti najveću moguću pomoć i da će u okviru toga na vreme staviti Vladi na raspolaganje nov model Zakona o zaštiti podataka o ličnosti, uskladjen sa evropskim standardima i novom Uredbom o zaštiti podataka o ličnosti EU.\nNa skupu je predstavljena publikacija “Zaštita podataka o ličnosti u oblasti radnih odnosa Stavovi o mišljenja Poverenika”, navodi se u saopštenju.


Socijalni stanovi ostaju pusti san | Banjaluka.net\nSocijalni stanovi ostaju pusti san\nU većini gradova Republike Srpske nema praznih stanova koji bi mogli biti dodijeljeni na korišćenje socijalno ugroženim porodicama, a gradnja novih domova nije ove godine u planu.\nStambeni objekti kojima raspolažu lokalne zajednice već su useljeni, a riječ je uglavnom o prijeratnim, dotrajalim stanovima, u koje godinama nije uložena ni marka.\nOni koji nemaju adekvatan smještaj prinuđeni su da se sami snalaze, jer im centri za socijalni rad ne mogu pomoći u vezi sa stambenim zbrinjavanjem.\nU Centru za socijalni rad Banjaluka ističu da je ova ustanova nosilac prava na korišćenje 22 stana, ali da nijedan od njih trenutno nije prazan.\n“Stanovi se dodjeljuju na osnovu javnog konkursa. Shodno tome i zahtjevi za stambeno zbrinjavanje se zaprimaju tek nakon objave konkursa, tako da trenutno nemamo zahtjeva na čekanju”, rekli su u Centru.\nNaglašavaju da pravo na ove stanove imaju osobe kojima je rješenjem Centra utvrđeno pravo na novčanu pomoć i koja iz socijalnih, ekonomskih, zdravstvenih i drugih razloga nisu u mogućnosti da riješe svoje stambeno pitanje.\nNi Centar za socijalni rad Prijedor nema praznih stanova namijenjenih za smještaj socijalno ugroženih porodica.\n“Rješenjem Centra 72 porodice su smještene u stanove za socijalno ugrožene, a s obzirom na to da su građani upoznati sa činjenicom da nemamo praznih stanova, nema ni zahtjeva za smještaj”, rekli su u prijedorskom Centru.\nU Centru za socijalni rad u Bijeljini ističu da su od četiri stana za socijalno ugrožene porodice tri useljena.\n“Četvrti stan koristimo kao privremeni smještaj za žrtve porodičnog nasilja”, rekli su u bijeljinskom centru.\nPodsjećaju da Centar ima na raspolaganju i takozvani “Sivi dom” sa devet soba i jednim zajedničkim kupatilom i sve su useljene. Ni oni nisu u mogućnosti da grade nove stanove.\nU Doboju nema stanova za socijalno ugrožene porodice, niti je budžetom za ovu godinu planirana njihova izgradnja.\nStanove za ugrožene osobe i porodice nemaju ni u opštini Gradiška, ali je u toku izrada građevinske dokumentacije da bi krenuli u izgradnju ovih stanova.\n“Nemamo tačan podatak koliko porodica na području opštine treba ovaj vid smještaja. U toku je identifikacija i procjena lica, odnosno porodica za socijalno stanovanje, u saradnji sa Ministarstvom za izbjegla i raseljena lica, nakon čega ćemo imati precizne informacije”, rekli su u Centru za socijalni rad Gradiška.


Srbija na ovo nije navikla, koji je Savićev plan, kako podići ekipu? - Sportske.net\n"Definitivno smo očekivali ovakvu tešku utakmicu, ne sa ovakvim ishodom, ali smo očekivali da može da dodje do peteraca... Španci su uspeli da preokrenu rezultat i, ono čega smo se pribojavali, da nametnu svoj ritam, fizički su dominirali drugom i trećom četvrtinom", rekao je Savić novinarima posle meča.\n"Mi smo posle jurili rezultat, uspeli da stignemo i definitivno smo zakazali sa igračem više. Došli smo do peteraca koji su se završili kako su se završili", dodao je selektor Srbije.\n"Ja u sportu ne verujem u sreću, sve se to vežba tako da ni peterci nisu lutrija", rekao je on.\n"Predstoji nam da se dignemo što će biti teško jer ekipa nije navikla na ovakve stvari i da ostvarimo što bolji rezultat u ovom trenutku. Možemo ovo ozbiljno da iskoristimo pre svega kroz analizu grešaka i da ovaj turnir iskoristimo kao pripremu za Olimpijske igre", rekao je Savić.


Na Fakultetu za proizvodnju i menadžment Trebinje danas je počela dvodnevna konferencija „Savremeni matematički problemi“, koja je posvećena dugogodišnjem prosvjetnom i naučnom radniku Univerziteta u Istočnom Sarajevu, profesoru doktoru Milenku Pikuli.\nKonferencija je okupila naučnike iz regiona i svijeta, a kako je najavljeno, biće predstavljeno pedesetak naučnih radova iz raznih oblasti matematike.\nProfesor Dušan Jokanović, dekan Fakulteta za proizvodnju i menadžment, koji je domaćin konferencije – izražava zadovoljstvo povodom organizovanja konferencije.\n„Ovdje je već 70 profesora univerziteta i ova konferencija pretenduje da bude načuni skup od najvećeg nacionalnog interesa, sa međunarodnim učešćem“, kaže Jokanović.\nGradonačelnik Trebinja Luka Petrović je istakao važnost organizovanja ovakvih i sličnih konferencija imajući, kako kaže, planirani početak rada moderne istraživačke stanice u zgradi osnovne škole u Zgonjevu, fondaciji Rista i Trifuna Petrovića iz Beograda, koji su svoju imovinu zavještali osnovnoj školi u Zgonjevu.\n„Ova konferencija i uopšte Društvo matematičara za nas su od velike važnosti jer kroz istraživačku stanicu u Zgonjevu planiramo da napravimo matematičku sekciju koja će okupljati mlade i talentovane matematičare”, kaže Petrović.\nDugogodišnji profesor matematike i naučni radnik Milenko Pikula, kome je i posvećena ova konferencija, rekao je da je veoma emotivno primio vijest o organizovanju konferencije posvećene upravo njemu.\n„Kad su me pitali gdje bi volio da ova konferencija bude održana, rekao sam u Trebinju jer sam Hercegovac koji je proveo radni vijek u Sarajevu, Istočnom Sarajevu i Užicu, ali srce me vezalo za Trebinje“, rekao je profesor Pikula.\nOrganizatori Društvo matematičara RS, Grad Trebinje, Ministarstvo nauke i tehnologije i katedra za matematiku Univerziteta u Istočnom Sarajevu.


Pad uvoza i izvoza u prvoj polovini 2020. iznosi 7,5 odsto - Ekonomija - Dnevni list Danas\nPočetna » Ekonomija » Pad uvoza i izvoza u prvoj polovini 2020. iznosi 7,5 odsto\nPad uvoza i izvoza u prvoj polovini 2020. iznosi 7,5 odsto\nUkupna spoljnotrgovinska robna razmena Srbije za period januar-jul 2020. godine iznosila je 22 milijarde i 17 miliona evra, što predstavlja pad od 7,5 odsto u odnosu na isti period prethodne godine, saopštio je Republički zavod za statistiku (RZS).\n0Piše: FoNet 31. avgusta 2020. 13.21 Izmenjeno: 13.22\nU tom periodu, realizovan je izvoz u vrednosti od 9 milijardi i 310 miliona evra, što predstavlja pad od 8,2 odsto u poređenju sa istim periodom prethodne godine.\nUvoz robe imao je vrednost od 12 milijardi i 706 miliona evra, što predstavlja pad od 7,1 odsto u odnosu na isti period prošle godine.\nSpoljnotrgovinski deficit iznosio je 3 milijarde i 396 miliona evra, što je smanjenje od 4,0 odsto u poređenju sa istim periodom prethodne godine.\nPokrivenost uvoza izvozom je 73,3 odsto i manja je od pokrivenosti u istom periodu prethodne godine, kada je iznosila 74,1 odsto.\nSpoljnotrgovinska robna razmena bila je najveća sa zemljama sa kojima Srbija ima potpisane sporazume o slobodnoj trgovini. Zemlje članice Evropske unije čine 60,7 odsto ukupne razmene, navodi se u saopštenju.\nrzs, Spoljnotrgovinska razmena Srbije, statistikaBeograd\nIndustrijska proizvodnja u Srbiji u julu veća za 0,4 odsto u odnosu na taj mesec prošle godine


Vlasti na Kubi legalizovale mala i srednja preduzeća – Bankar.me\nAugust 10, 2021 BIZNIS, SVE VIJESTI Leave a comment\nKubanski režim suočava se s najvećom pretnjom po svoj autoritet u posljednjih nekoliko decenija, samo četiri mjeseca pošto je predsjednik Migel Dias-Kanel konsolidovao vlast, piše Fajnenšel tajms (The Financial Times).\nMasovni protesti prošlog mjeseca, najveći od kubanske revolucije 1959, bili su vidljivi znak nezadovoljstva podstaknutog ekonomskim kolapsom, smanjenjem zaliha hrane i povećanjem broja slučajeva korona virusa, dok, kako navodi britanski list, strogo kontrolisan jednopartijski sistem i centralno planirana ekonomija daju Dias-Kanelu malo mogućnosti za rješavanje sve veće krize. To se dodatno zakomplikovano neočekivano tvrdom linijom administracije predsjednika Džozefa Bajdena.\nProtesti koji su počeli 11. jula brzo su ugušeni pošto su angažovane hiljade policajaca, a internet prekinut uz, prema navodima organizacija za ljudska prava, hapšenje više od 700 demonstranata. Međutim, ocjenjuje Fajnenšel tajms, rješavanje problema koji stoje iza demonstracija će biti mnogo teže.\nOd preuzimanje funkcije predsjednika 2019, Dias-Kanel je pokušao da se uhvati u koštac s birokratijom, dok je vlada počela da sprovodi manje tržišne reforme kako bi Kubu gurnula u pravcu naprednijih komunističkih država poput Vijetnama.\nSaveznici Kube, poput Meksika, Rusije i Venecuele su nastavili da šalju pomoć, ali je to daleko od potrebnog, ističe Fajnenšl tajms i ukazuje na ocjene ekonomista da samo ozbiljne ekonomske reforme i obnova turizma mogu pomoći Kubi.\nPosle stagnacije od 2016. godine, kubanska ekonomija je prošle godine doživjela pad usljed korona virusa.\nBruto domaći proizvod, prema zvaničnim podacima, 2020. je pao za 10,8% i još dva odsto od januara do juna ove godine, u poređenju s istim periodom prošle godine.\nPoslije masovnih antivladinih protesta usred žestoke ekonomske krize prošlog mjeseca, kubanske komunističke vlasti legalizovale su mala i srednja privatna preduzeća sa do 100 zaposlenih, ukazuje BBC.\nPredsjednik Dias-Kanel rekao je da Kuba preduzima čvrste korake da unaprijedi svoj ekonomski mode, mada kritičari kažu da su vladini planovi reformi ubrzani zbog protesta u julu kada su se hiljade ljudi žalile na ekonomsko rasulo.\nOdluka o malim i srednjim preduzećima donijeta u petak, 5. avgusta, kako navodi britanski javni servis, smatra se velikom promjenom u politici vlade ostrvske države u kojoj su norma državne kompanije.\nPored velikog pomaka s odobrenjem malih i srednjih preduzeća poslije najvećih demonstracija od revolucije koja je dovela na vlast Fidela Kastra 1959. godine, kubanska vlada je posljednjih mjeseci ubrzala reforme za modernizaciju ekonomije i da zaustavi najgoru ekonomsku krizu u zemlji u posljednje tri decenije, navodi agencija Frans pres.\nAmerički predsjednik je zbog oštrog suzbijanja protesta uveo nove sankcije i zaprijetio dodatnim kaznenim mjerama ako komunistički režim ne odgovori na zahtjeve demonstranata za sveobuhvatnim promjenama.\nKubanska vlada u februaru je odlučila da veliki dio kontrolisane ekonomije otvori za privatni sektor, osim u ključnim područja kao što su zdravstvo, mediji i obrazovanje, ističe AFP, dodajući da je za samozaposlene dozvoljeno oko 2.000 aktivnosti.\nProcjenjuje se da otprilike 600.000 Kubanaca radi u privatnom sektoru, što je oko 13 odsto radne snage.\nIako je prošle nedjelje dato zeleno svijetlo za mala i srednja preduzeća, premijer Manuel Marero Kruz u junu je upozorio da neće biti dozvoljeno da širenje privatnih aktivnosti ode predaleko “jer postoje granice koje se ne mogu preći”.\nZa kubansku ekonomiju to predstavlja ogroman korak koji će imati srednjoročne i dugoročne posljedice za rekonfiguraciju ekonomije, rekao je on za AFP.\nPOJMOVIKuba Mala i srednja preduzeca reforme\nPrevious Plantaže prvi kvartal 2021. završile u minusu 1.06 miliona eura\nSljedeći Nova metoda za proizvodnju padavina: Elektro-kiša iz Dubaija


Brnabić: Privredni rast dolazi tek nakon političke stabilnosti\nPrivredni rast i jaka ekonomija dolaze tek nakon što je ispunjen taj preduslov - politička stabilnost i mir, istakla je srpska premijerka i dodala da nam je to potrebno u celom regionu.\n"Takav odnos ćemo zadržati i u budućnosti", poručila je Brnabić, koja učesnicima foruma govori na temu "Značaj inovacija za privredni razvoj".\nInovativne kompanije smenile naftne i finansijske\nDo skoro su na listama najvrednijih kompanija vladale naftne, trgovačke i finansijske, a danas su pet vodećih svetskih kompanija Apple, Microsoft, Google, Amazon i Facebook - sve inovativne kompanije digitalnog sveta, ukazala je Brnabić.\nIstakla je da to ukazuje da tehnologija donosi velike prilike za rast, ne samo za same kompanije, već i za narode i države.\nBrnabić je rekla da u Srbi ima kompanija koje su prepoznale prilike i počele uspešno da se takmiče na globalnom tržištu, pa je izvoz IKT usluga danas najveća izvozna grana Srbije, veća od poljoprivrede, automobila, mašina...\nIznela je podatak da je u prva dva meseca ove godine, rast izvoza IKT sektora ponovo bio jak, čak 34,7 odsto.\nTakođe, rekla je da je prošle godine izvoz IKT sektora porastao 26,2 procenta u odnosu na 2017, dok je 2017. zabeležen rast izvoza od 21,6 odsto u odnosu na 2016. godinu.\n"Da li znate ijedan drugi sektor koji iz godine u godinu raste preko 20, 21 ili 34 odsto?", konstatovala je Brnabić.


PRODAJA ŽELEZARE SMEDEREVO DOBRA ZA PRIVREDU\nMinistar rudarstva Milan Bačević je juče u Moskvi izjavio da je ruska kompanija, čiji predstavnici su pre četiri dana bili na razgovorima u Beogradu, zainteresovana za preuzimanje Železare Smederevo.\nBačević je rekao da je na sastanku srpsko-ruskog međuvladinog komiteta za saradnju saopštio predlog Srbije da se ruskim partnerima smederevska železara ponudi za simboličnu cenu od jednog dolara, za koliko je Vlada Srbije u januaru ove godine preuzela tu fabriku od američkog "Ju es stila".\nEkonomista Milenko Dželetović, koji je šef ekspertskog tima Srpske napredne stranke, smatra da se taj aranžman sa partnerom iz Rusije može uspešno završiti.\nDželetović takav optimizam zasniva na očekivanju da će dogovor sa ruskim partnerom o preuzimanju smederevske železare uslediti kao deo šireg paketa o privrednoj saradnji Srbije i Ruske Federacije.\nOn očekuje da će se Železara Smederevo nakon prodaje oporaviti, što bi omogućilo značajan rast izvoza, poboljšanje produktivnosti u našoj zemlji i očuvanje više od pet hiljada radnih mesta u toj fabrici.\n"Železara može biti motor ili kočnica domaće privrede. Naročito je važno da se ona pretvori u pratioca srpske industrije - kompanije 'Fijat automobili Srbija' i postrojenja za proizvodnju oklopnih vozila, što se planira u okviru strateškog partnerstva Srbije i Rusije," rekao je Dželetović Tanjugu.\nKonsultant za strana ulaganja Milan Kovačević izrazio je, međutim, izvesnu sumnju u spremnost bilo koje kompanije da preuzme posrnulu smederevsku železaru.\nU januaru ove godine Vlada Srbije otkupila je za simboličnu cenu smederevsku železaru od američke kompanije, nakon što je "Ju es stil" saopštio da se povlači iz tog posla zbog ogromnih gubitaka i pada cena čelika na svetskom tržištu.\nMeđutim, taj rok je bivša Vlada produžila je prvo do 11. juna, a potom do 10. septembra.\nZa učešće na tenderu prijave su podnele tri kompanije - Ural majning end metalurdžikal kompani iz Rusije, Junajtid plzen sa sedištem u Luksemburgu i Donjeck stil grup iz Ukrajine.\nUsled smanjene tražnje na domaćem i stranom tržištu, proizvodnja u Železari privremeno je obustavljena početkom jula.\nZa Vladu je sada jedan od najhitnijih zadataka da pronađe trajno rešenje za tu fabriku, jer u sve tanjem budžetu zemlje nema novca da se finansiraju plate zaposlenih i podmire svi drugi troškovi za nastavak rada jedine domaće čeličane.


Microsoft počeo testiranje Windows 10 update-a koji će biti objavljen tek 2020. godine | PC Press\nClubhouse započinje eksterno testiranje Android aplikacije\n17. februar 2019. 18. februar 2019. Branislav Bubanja\nPotpuno neočekivano i neuobičajeno, Microsoft je započeo testiranje Windows 10 update-a koji će biti objavljen tek sledeće godine. Ova kompanija tipično objavljuje dve nadogradnje godišnje i testira ih javno, putem svoje grupe beta testera. Iako još uvek nije počelo testiranje sledeće nadogradnje za 2019. godinu, sa kodnim imenom 19H2, Microsoft Windows Insider šef, Dona Sarkar, objavila je da njihov novi update za 2020. godinu zahteva detaljnije testiranje nego što je uobičajeno.\nOva nadogradnja, sa kodnim imenom 20H1, biće objavljena u prvoj polovini naredne godine, ali da izmene koje su u njoj napravljene moraju da prođu dugotrajnije i ozbiljnije testiranje nego što se to radi kod uobičajenih update-a.\nInače, Microsoft je trenutno u procesu finalizacije sledećeg glavnog Windows 10 update-a, koje će biti objavljeno u aprilu (sa kodnim imenom 19H1). Finalna verzija ove nadogradnje biće dostavljena beta testerima tokom marta. U njemu se očekuje nova svetla tema, razdvajanje Cortana asistenta od Windows search opcije, kao i nove ugrađene Office aplikacije.\nPročitajte i: Šta je Windows Fast Startup?\nTagovi: Microsoft, Windows 10, windows 10 beta, windows 10 nadogradnja, Windows 10 update\n← Koncept za drvo u kući: Čovek u šumi\nThisPersonDoesNotExist.com koristi AI kako bi stvorio bezbroj fotografija osoba koje ne postoje →\nDonald Trump osnovao društvenu mrežu - blog


Rekonstruisana 22 kilometra dalekovoda Sokolovići na Sokocu - FILTER\nRekonstruisana 22 kilometra dalekovoda Sokolovići na Sokocu\nSrđan Knežević, šef Radne jedinice Sokolac ZP “Elektrodistribucija” AD Pale, u izjavi za Filter kaže da je završena rekonstrukcija dijela dalekovoda Sokolovići u dužini od 22 kilometra.\n“Uz pomoć mehanizacije i uprave preduzeća koja je odobrila ovu investiciju, za proteklih mjesec dana zamijenjeno je više od 100 stubova i ugrađeno 50 betonskih nogara, te izvršen prokres čitave trase dalekovoda. Posljednja rekonstrukcija koja je rađena na ovom dalekovodu bila je daleke 1980. godine”, kaže Knežević.\nOn dodaje da je ovo samo prvi korak koji je preduzela nova uprava Elektrodistribucije Pale, predvođena direktorom Acom Stanišićem, s ciljem kontinuiranog elektrosnabdijevanja na teritoriji opštine Sokolac.\n“Već u narednom mjesecu kreće se sa rekonstrukcijom dijela DV Kaljina kako bi se riješio višegodišnji problem potrošača koji se napajaju sa ovog dalekovoda. Do kraja kalendarske godine u planu su i radovi na dalekovodu Unis sa koga se napaja električnom energijom veći dio sokolačke industrije, te radovi na DV Novo selo, gdje će se u saradnji sa ŠG Romanija izvršiti prokres i proširenje trase do vrela Bioštice. Ovim će se omogućiti neprekidno napajanje električnom energijom izvorišta, što je u interesu svih građana Sokoca”, zaključio je Knežević.\nTags: Aco Stanišić Elektrodistribucija Pale Sokolac Srđan Knežević struja\nPrethodna Izgradnjom studentskog doma, Muzičke alademije i Rektorata grad dobija novu perspektivu\nSledeća Javna rasprava o Nacrtu strategije razvoja opštine Istočna Ilidža za period od 2021. do 2030. godine


Linkovi - Grlica\nPrijatelji Grlice Linkovi\nOvom prilikom navodimo finansijere naše organizacije i otvoreno im se zahvaljujemo na podršci koju nam pružaju, sa iskrenom željom da ćemo nastaviti započetu saradnju na opštu korist naše lokalne zajednice i pre svega naših građana.\nOdavde možete direktno posetiti druge web prezentacije\nPreporučujemo Vam da posetite dole navedene adrese i još bolje se upoznate kako sa Pirotom, njegovom kulturnom ponudom tako i sa njegovim privrednim kapacitetima i mogućnostima za saradnju. Pirot je bio i ostao jedna od najstabilnijih opština u Srbiji po pro evropsko orjentisanoj lokalnoj politici.\nPiroćanci su odavno shvatili da se u svet mogu vratiti jedino svojim marljivim radom i proizvodima po kojima su svojevremeno svuda bili poznati i priznati. Najbitnije je da postoji želja za radom, da ima ljudi koji žele da rade i ulože što više u svoju manufakturu, kako bi stvorili brend koji će po svom kvalitetu diktirati i postavljati standarde.\nLinkovi ka prezentacijama grada Pirota:\n- Prezentacija Pirota www.pirot.pi.co.yu\nTuristička organizacija Pirota (TO Pirot)\nPirotske novine (news)\nAsocijacija za očuvanje Stare planine\nLinkovi ka privrednim subjektima Pirota:\n- Slobodna zona Pirot\nLinkovi ka zanatskim udruženjima Pirota:\n- ovde će se uskoro naći linkovi ka novim prezentacijama umetničkih zanata\nGrlica je veoma zainteresovana za saradnju sa svim potencijalnim udruženjima, ali i profitnim organizacijama van Pirota. Molimo Vas da ukoliko posedujete vlastitu internet prezentaciju, da nam se obratite kako bi razmenili linkove i razmotrili moguću saradnju i razmenu znanja i iskustva.\nPrezentacija je rezultat saradnje partnerskih organizacija: Grlica i NVO Link.\nPrilikom izrade prezentacije korišćen je materijal sa prezentacije Pirota koju je realizovao CESID u Pirotu, kao i Prvi bilten ROTARY kluba, podružnice u Pirotu.


17:30 >> 16:34\nZa adaptaciju dela Opštine Vračar, Sekretarijat za obrazovanje i dečju zaštitu izdvojio je oko 56 miliona dinara\nRadovi na adaptaciji dela Opštine Vračar u vrtić su u punom jeku. Očekujem da tokom leta budu završeni, a da u septembru ovde upišemo 130 dece, izjavio je gradski sekretar za obrazovanje i dečju zaštitu Slavko Gak.\nOn je danas sa predsednikom opštine Vračar Milanom Nedeljkovićem i direktorkom Predškolske ustanove “Vračar” Emilijom Đurđević obišao gradilište u centru grada za čiju je adaptaciju Sekretarijat za obrazovanje i dečju zaštitu izdvojio oko 56 miliona dinara.\n– Adaptacija pogodnih prostora u vrtiće se pokazala kao izuzetno efikasni način otvaranja novih mesta u predškolskim ustanovama budući da za manje novca i u kraćem roku dobijemo objekat podjednako bezbedan i opremljen kao novoizgrađeni. Ovakvim rešenjima i izgradnjom montažnih vrtića konačno ćemo doći do najvažnijeg cilja, a to je da Beograd bude bez liste čekanja za vrtiće – rekao je Gak, prenosi Beoinfo.\nGak je dodao da je Opština Vračar jedna od pet opština bez liste čekanja u Beogradu, te da je planskim rešavanjem pitanja boravka dece u vrtićima to moguće i na teritoriji celog grada.\n– Poslednjih godina primetan je rast interesovanja za vrtiće, što je veoma bitno zato što rad sa decom treba da započne od najranijeg uzrasta. Subvencionisanjem boravka dece u privatnim vrtićima i otvaranjem novih mesta u državnim, uspeli smo da ispratimo potrebe roditelja i obuhvat dece predškolskim obrazovanjem podignemo na oko 73 odsto, što je veliki uspeh – rekao je Gak.\n– Stiglo je oko 14.000 zahteva koji se predaju isključivo elektronskim putem preko e-Uprave, a tokom leta, nakon analize upisnih komisija, liste će biti objavljene – zaključio je Gak.\nZa budućnost zemlje najvažnija su ulaganja u decu: “25 novih vrtića za tri godine – istorijski rezultat”\n– Potrebe najmlađih su nam uvek u fokusu, novi vrtić u samom centru Vračara će biti od velikog značaja i radujemo se dolasku dece – rekao je Nedeljković.\nBlokirane ulice u centru Beograda zbog protesta\nGodina kada je Evropa "stigla" u Beograd: Jedan od prvih kafića u kome se espreso pio "s nogu" radi i dan-danas\nmališani Vračar Vrtići


Dogovor Rusije i Turske – niže cijene gasa | Poslovnisvijet\nDatum: August 06, 2015\nU: Energija, Robe i sirovina, Sektori, Tržišta\nPomak u pregovorima između Rusije i Turske postignut je tako da je turska kompanija BOTAS dogovorila sa ruskim Gaspromom niže cijene tog energenta za 10,25 posto u odnosu na trenutnu cijenu, no čeka se na potpisivanje sporazuma čime bi cijene ruskog gasa za Tursku zvanično postale niže, prenosi Anadolija.\nOzbiljan konkurent Rusiji postala je Turska, koja je uspjela da osigura ekonomski stabilnu državu. Pregovori o izgradnji Turskog toka traju već duži vremenski period, a veći dio bi obuhvatao Crno more. Ruski Gasprom svoj energent želi dopremati na evropsko tržište. Ovu informaciju tokom obraćanja medijima potvrdio je ruski ministar za energetiku Aleksandar Novak. On je, također, negirao navode da je projekat Turski tok, preko kojeg Rusija namjerava izvoziti gas u Evropu, otkazan.\nRusija očekuje da će potpisati međuvladin sporazum u najkraćem mogućem vremenu, a ruski ministar za energetiku Novak izjavio je u srijedu da postoji mogućnost odgađanja izgradnje podvodnih plinovoda Turske ako bi bio potpisan sporazum, prenosi www.dispatchtimes.com.\nTurska ima cilj da projekat na kojem rade, a ozbiljan je konkurent Rusiji, TANAP bude završen do 2023. godine, a plinovod bi obuhvaćao Gruziju, Azerbejdžan, kao i Evroaziju. Neka vrsta energetske igre u kojoj se nastoji zaobići Rusija i smanjiti ovisnost Evrope, naročito jugoistočne Evrope, od ruskog gasa je upravo TANAP. Problem izgradnje ovog plinovoda jeste činjenica da ide kroz trusna južnokavkaska područja i političke nestabilne dijelove Turske, te u ovom momentu nepredvidljivu Grčku.\nPrethodna : Fiskalni sektor u 2014. godini\nSlijedeća : Holandski umjetnik pretvara zagađujuće čestice u nakit


"Nacionalni interes" ispred volje naroda: Ljevici ne daju da formira vlast u Portugalu! - Vijesti.me\n"Nacionalni interes" ispred volje naroda: Ljevici ne daju da formira vlast u Portugalu!\nDemokratija je očigledno na drugom mjestu, jer prioritet imaju evropska pravila i članstvo u EU, piše Telegraf Edit\nAnibal KAvako Silva (Foto: Reuters)\nVijesti online 24. oktobar 2015, 08:51 ažurirano 12. februar 2019, 22:50\nPortugal je ušao u opasne političke vode. Po prvi put od nastanka Evropske monetarne unije, država članica je napravila eksplicitan korak zabranivši euroskeptičnim partijama da preuzmu vlast pod izgovorom nacionalnog interesa.\nPredsjednik Portugala Anibal Kavako Silva odbio je da imenuje Vladu koje bi činila lijevo orijentisana koalicija iako je ta koalicija obezbiiijedila većinu u parlamentu i osvojila dovoljan broj mandata da sruši surov finansijski režim koji je ovoj zemlji nametnuli Evropska unija i Međunarodni monetarni fond.\nPredsjednik smatra previše rizičnim da dozvoli Lijevom bloku ili komunistima i da se primaknu vlasti, insistirajući da na vlasti treba da ostanu konzervativci, iako su manjina, kako bi se zadovoljili Brisel i umirila inostrana finansijska tržišta.\nDemokratija je očigledno na drugom mjestu, jer prioritet imaju evropska pravila i članstvo u EU, piše Telegraf.\n"U 40 godina demokratije, nijedna vlada u Portugalu nije zavisila od podrške anti-evropskih snaga, čija se kampanja zasniva na ukidanju Lisabonskog sporazuma, Sporazuma o stabilizaciji, koordinaciji i vladavini u evropskoj ekonomskoj i monetarnoj uniji, Pakt o stabilnosti i rastu, a takođe žele i da razmontiraju monetarnu uniju i izvuku Portugal iz eurozone. Takođe žele i raspuštanje NATO pakta“, kazao je Kavako Silva.\nPortugalski predsjednik je rekao i da je ovo najgori trenutak za radikalne promjene. „Nakon što smo preuzeli težak program finansijske pomoći, koji zahtijeva veliko žrtvovanje, moja je dužnost u skladu sa ustavnim ovlašćenjima koje imam da spriječim lažne signale koji bi se poslali finansijskim institucijama, investitorima i tržištima“, istakao je Kavako Silva.\nU raspravama Kavako Silva koristi argument da većina građana Portugala nije glasala za povratak nacionalne valute „eskuda“ što bi dovelo do traumatičnog sukoba sa Briselom.\nTo jeste tačno, ali portugalski predsjednik zanemaruje činjenicu sa izbora koji su održani prije tri nedjelje: da su građani Portugala glasali za kraj smanjenju plata i protiv strogih mjera štednje.\nZajedno, partije ljevice osvojile su 50,7 odsto glasova i predvođeni Socijalistima kontrolišu skupštinu. Konzervativni premijer, Pedro Pasoš Koeljo, je prvi pokušao da formira vlast, ali njegova desničarska koalicija je obezbjedila svega 38.5% glasova.\nFon der Lajen i Mišel potpisali sporazum o Bregzitu, sad ide u Evropski...


Hašim Tači predsednik Kosova iz trećeg glasanja - Politika - Dnevni list Danas\nPočetna » Politika » Hašim Tači predsednik Kosova iz trećeg glasanja\n0Piše: M. Stojanović 26. februara 2016. 23.24\nU trećem krugunjegov suparnik iz njegove stranke Rafet Rama je dobio podršku dvojice poslanika, a prethodno je imao dva glasa više.Hašim Tači je u govoru u parlamentu nakon što je izabran za predsednika Kosova posebno zahvalio poslanicima Srpske liste što su glasali za njega i ukazali mu poverenje.\n-Radiću na zaštiti ustava i graditi novo evopsko Kosovo koje bi bilo deo Evropske unije i NATO i nastavilo da ima odlične odnose sa SAD – rekao je Tači.\nTačijeve pristalice sinoć su slavile na prištinskom Trgu Majke Tereze uz zastave Kosova, Albanije, SAD i vatromet, ali i uz veliko prisustvo policije. Poslanici kosovskog parlamenta u petak su na svečanoj sednici birali naslednika Atifete Jahjage na predsedničkoj funkciji, ali je zasedanje prekinuto nešto posle 14 sati budući da su predstavnici opozicije bacili suzavac u sali. Kandidati za predsednika Kosova su šef kosovske diplomatije i lider Demokratske partije Kosova Hašim Tači i njegov stranački kolega, poslanik Rafet Rama. Incidentu, koji je postao uobičajeni prizor u radu skupštine u Prištini u proteklih pola godine, prethodila je oštra rasprava poslanika vladajuće koalicije koju predvodi Demokratska partija Kosova, i opozicije.\nPoslanik Inicijative za Kosovo Zafir Beriša ocenio je da Tači ne bi trebalo da postane predsednik jer „želi da Kosovo učini nefunkcionalnom državom u kojoj će da formira zajednicu srpskih opština“, a lider te stranke Fatmir Ljimaj izneo je tvrdnju da će u slučaju glasanja za novog predsednika biti produbljena politička kriza, pa je potrebno organizovati izbore. Poslanica vladajućeg Demokratskog saveza Kosova Melihate Termokoli poručila je opoziciji da „ruši državu“. Prema mišljenju Donike Kadaj Bujupi, šefice poslaničke grupe Alijanse za budućnost Kosova, Tači je „prošle godine radio u interesu Srbije, a Srbija i dalje ima neprijateljski stav prema Kosovu“.\nLider Samoopredeljenja Visar Imeri izjavio je za kosovske medije da parlament nema „demokratski legitimitet i legalitet da bira predsednika“. „Jasno je da se Hašim Tači bira za predsednika uz blagoslov Vučića“, kazao je Imeri. S druge strane, šef poslaničke grupe Demokratske partije Kosova Adem Grabovci pozvao je opoziciji da svoje nezadovoljstvo ne pokazuju nasiljem već da to iskažu putem dijaloga.\nJučerašnja sednica počela je sa jednočasovnim zakašnjenjem, uz prisustvo američkog ambasadora na Kosovu Grega Delavija i predstavnika EU Samuela Žbogara. Među prisutnim poslanicima bili su i predstavnici Srpske liste, dvojica srpskih ministara u kosovskoj vladi Ljubomir Marić i Dalibor Jevtić, te zamenik premijera Kosova Branimir Stojanović. Parlamentarno zasedanje obeležile su demonstracije nekoliko stotina ljudi koji su bili raspoređeni duž centralnih ulica u Prištini, te višednevno „kampovanje“ pojedinih pristalica opozicije u šatorima, koji zahtevaju raspisivanje vanrednih izbora. Kako bi se izbegao mogući sukob Tačijevih pristalica i demonstranata u slučaju izbora predsednika, Tači je u četvrtak uveče pozvao svoje simpatizere da njegov eventualni izbor proslave kod kuće, u krugu porodice. Opozicija traži i ostavku Vlade zbog, kako navode, štetnih sporazuma sa Srbijom o ZSO i Crnom Gorom o demarkaciji granice.\nEU pozvala na politički dijalog\nŠef kancelarije EU na Kosovu pozvao je juče kosovsku vladu i opoziciju na politički dijalog u interesu građana. „Verujemo da je Kosovo dostiglo fazu u kojoj bi trebalo da dokaže da može da se samo nosi sa svojim problemima“ istakao je Žbogar.


Prethodne nedelje učestvovali smo na 45. Međunarodnom sajmu građevinarstva SEEBBE, najvećoj smotri građevinske industrije u regionu jugoistočne Evrope. U Srbiji je u ovom trenutku aktivno preko 40.000 gradilišta, pa ne čudi što je ovaj događaj značajan kako za izlagače, tako i za posetioce sajma.\nKao kompanija koja gradi dugoročne veze i odnose na temelju poverenja, i ove godine sajam smo iskoristili da ugostimo veliki broj saradnika iz zemlje i regiona, razmenimo iskustva, predstavimo im planove i novitete, ali i da se zabavimo. Drage saradnike i posetioce ovog puta dočekali smo na tri štanda, ukupne površine preko 250 m².\nKada su u pitanju noviteti, najviše pažnje na štandu privukao je novi Fluidtherm PP-RCT sistem, premijerno predstavljen na ovom sajmu kao novitet na tržištu Srbije. Kako dobre prakse ne treba menjati, ponovo smo posetiocima prikazali kompletno sistemsko rešenje za kupatilo kroz koje smo predstavili sistem vodovodnih i kanalizacionih cevi, zatim cevi za podno i radijatorsko grejanje, kupatilske slivnike, ugradne elemente, bide i ugradni vodokotlić sa WC šoljom. U skladu sa aktuelnom promotivnom kampanjom „U dodiru sa elegancijom i savremenom tehnologijom“, poseban akcenat stavili smo na nova, elegantna i funkcionalna, kupatilska rešenja. U ovom kontekstu prikazali smo Confluo Frameless tuš kanalicu, Fluenta Rimless WC šolju i Fluenta Bide, kao i ideje za uređenje kupatila i naša tri predloga za uklapanje boja u kupatilu. Iz oblasti niskogradnje, najveću pažnju svakako privlači predstavljena Spiropipe cev sa elektrofuzionim spajanjem, kao i fitinzi iz PP Strong programa.\nPoseban kutak na štandu bio je „Kutak za instalatere“, gde su predstavnici tehničke podrške i odeljenja za kupatilska rešenja prezentovali tehničke karakteristike proizvoda. Na licu mesta prezentovali smo varenje Fluidtherm cevi i fitinga, kao i montiranje sedlastog priključka, ali i detaljno prezentovali tehničke mogućnosti i delove naših Confluo kupatilskih slivnika i Fluenta ugradnog vodokotlića.\nKako se poseta Peštan štandu ne bi svela samo na suvoparno prezentovanje proizvoda i noviteta, Peštan Cafe je upotpunio doživljaj i ponudio posetiocima i saradnicima mesto gde će se družiti, ćaskati i opustiti. Za saradnike organizovali smo nagradnu igru, kao i Peštan kviz znanja, gde smo nagradili najbolje poznavaoce kompanije Peštan. Poslednjih godina zabavne i nagradne igre, uz promovisanje sportskog duha, postale su sastavni deo nastupa kompanije Peštan na ovom sajmu, pa smo i ove godine svim posetiocima priredili zabavu u vidu „PP-RCT igrališta“, gde su se mogli okušati u sportskim aktivnostima i osvojiti simbolične poklone.\nIz godine u godinu trudimo se da održavamo kvalitetne veze i odnose sa postojećim saradnicima, ali i započnemo i unapredimo saradnju sa potencijalnim i novim saradnicima, uz ideju da i široj javnosti predstavimo šta radimo. Sigurni smo da smo u tome uspeli i na ovom i na proteklom sajmu građevinarstva. Pred nama su novi planovi i projekti, i dok još sumiramo utiske, želimo da se zahvalimo svima koju su učinili da i ove godine budemo najposećeniji štand na sajmu.\nVideo sa sajma SEEBBE 2019 možete pogledati na ovom linku.


Uskoro stiže otopljenje - Ozonpress :: internet portal\nUskoro stiže otopljenje\nTag: otopljenje, uskoro\nU Srbiji će danas biti pretežno sunčano vreme sa najvišom dnevnom temperaturom do jedan stepen.\nKako je saopštio Republički hidrometeorološki zavod, jutro će biti pretežno vedro sa umerenim i jakim mrazem, samo će po kotlinama i visoravnima južne Srbije biti mestimično maglovito.\nTokom dana će biti pretežno sunčano vreme, duvaće slab severozapadni, na istoku umeren vetar, koji će tokom noći biti u skretanju na južni. Najniža temperatura biće od minus 15 do pet, a najviša od minus četiri do jedan stepen Celzijusa.\nU Čačku će ujutro biti umeren mraz, tokom dana se očekuje pretežno sunčano vreme, duvaće slab severozapadni vetar, najviša dnevna teperatura će biti oko nula stepeni.\nU narednih sedam dana u Srbiji se, u većini perioda, očekuje suvo i veoma hladno, samo se u noći između subote i nedelje i u nedelju tokom dana očekuje prolazno naoblačenje sa snegom.\nSve do ponedeljka u jutarnjim satima će biti sa umerenim i jakim mrazem, a najviša temperatura u većini mesta će biti oko nule. Početkom naredne sedmice, temperatura će biti u postepenom porastu.\nPrijavljen nestanak žene u Čačku\nVerovao sam da su svi ljudi dobri\nMnogo šta će se promeniti uskoro\nKorona virus: U Srbiji bez novih smrtnih slučajeva, SZO upozorava - ukupan broj žrtava može da ide do dva miliona\nTakođe su učestvovali u akciji bežanja...\nDo 2012 Vucic pricao kako su bili...\nMaki boss udara na nos, poneo ga gas, i...


Geodetska oprema - Kolubarska bitka-1914, oslobođenje Beogra\nKolubarska bitka-1914, oslobođenje Beograda\nbyadmin_Borko 2 feb inPoseta srpskih grobalja Komentari su isključeni na Kolubarska bitka-1914, oslobođenje Beograda\nKada je Austrougarska napala Srbiju srpska vojska nije mogla da se odupre nadmoćnijoj i bolje naoružanoj austrijskoj vojsci, naša vojska je bila prinuđena da se povuče iz Beograda i napusti naš voljeni grad Beograd. Pošto je naša vlada kupila artiljerijsko oružje, topove i drugu vojnu opremu od Francuske vlade, po napadu Austougarske na Srbiju, Francuska vlada je isporučila granate za topove većega kalibra nego što su cevi naših topova kupljenih u Francuskoj. Načelnik Srpske vojske Vojvoda Mišić nije mogao da se odupre Austrougarskoj vojsci i iz razloga što nisu imali odgovarajuće granate za topove. Sreća naša što je majka Srbija u Kragujevcu imala fabriku naoružanja, te je naša vojska neispravne topovske granate železnicom poslala u fabriku kako bi se granate obradile i iste bile sposobne za našu artiljeriju da se odupru u kontra ofanzivi. Vojvoda Mišić je bio prinuđen da povuče našu vojsku na zapadni deo Srbije prema Ljigu, rudniku da bi odmorio vojsku pripremio naoružanje i sačeka da se u Kragujevcu obrade granate i iste vrate na položaje Srpske vojske, tada je kralj Aleksandar nazvao vojvodu Mišića i rekao mu crni Mišiću:“šta uradi od vojske, umesto da braniš Beograd i Srbiju, a ti povuče vojsku 100 km od Beograda“. Kralj Aleksandar je rekao Mišiću da će da čeršagija Austrougarske konje i daće da čisti čizme i cipele austrougarskim oficirima i vojnicima.\nVojvoda Mišić je odgovorio kralju aleksandru:“ vaše veličanstvo, jeste li vi mene postavili za načelnika Srpske vojske, ja znam šta radim i znam šta ću uraditi i duboko verujem u pobedu naše vojske ukoliko smatrate da to nije tako, vi me momentalno smenite“.\nKada su granate u Kragujevcu obrađene i železnicom vraćene na komandna mesta zato vreme se Srpska vojska oporavila, odmorila i pripremila za kontra napad na Austrougarsku vojsku. Taj pohod je nazvan Kolubarska bitka koja je počela oko prvog decembra 1914 godine i trajala do 15 decembra 1914 godine kada u Srbiji više nije bilo nijednog vojnika Austrougarske samo zarobljenici.\nKada je Austrougarska vojska ušla u Beograd na ulice su izlazile mađarice, nemice i druge nacionalnosti i iznosile Austrijskim vojnicima razne pite kolače, torte i častile ih zbog toga što su ih oslobodili i glasno govorile da Beograd nikada više neće biti srpski.\nKolubarska bitka kao i Cerska bitka, bitka na Kajmakčalanu, proboj solunskog fronta se više od sto godina proučavaju u mnogim državama u njihovim institutima o strategiji i hrabrošću srpske vojske.\nPogibije Dimitrija Tucovića\nKOSTURNICA SIVA STENA\nVAROVNIČA BITKA - KOSMAJ\nSlika br.1 – spomen kosturnica Srpskim vojnicima iz Kolubarske bitke 1914 godine na vrhu varovnice. Slika br.2 – spomen kostrurnica Srpskim vojnicima na kosmaju u Kolubarskoj bici 1914 godine siva stena. Rovovi koji su naši vojnici kopali u prvom svetkom ratu su isti korišćeni i u drugom svetskom ratu. Slika br.3 – mesto Vrapče brdo-čovka na kome je poginuo Dimitrije Tucović prvi socijalista u našoj Srbiji.\nKada se ide magistralnim putem za Kraljevo sa leve obale reke Ibra na jednoj steni, pokraj same reke podignut je ovaj spomenik Srpskom vojniku i ratniku iz Kolubarske bitke. Spomenik je podignut povodom 91 godišnjice proboja Slolunskog fronta.\nSrpska groblja u Makedoniji\nSpomenik dobitnicima Karađorđeve zvezde


Zakon o nacionalnom brendu važan strateški dokument za Crnu Goru kao državu kandidata za članstvo u EU | EUME\nNaslovnica Info Press info Zakon o nacionalnom brendu važan strateški dokument za Crnu Goru kao državu...\nZakon o nacionalnom brendu važan strateški dokument za Crnu Goru kao državu kandidata za članstvo u EU\nCrna Gora je na početku procesa izgradnje nacionalnog brenda, zakon je u pripremnoj fazi i njegovo usvajanje je planirano za četvrti kvartal ove godine, najavljeno je iz Ministarstva ekonomije.\nGeneralni direktor Direktorata za razvoj nacionalnog brenda i zaštitu potrošača, Jovo Rabrenović, kazao je da će zakon o nacionalnom brendu postaviti zakonodavne temelje daljem procesu razvoja nacionalnog brenda.\n„Iz njega će proisteći određeni podzakonski akti, među kojima je možda najvažniji onaj koji se odnosi na kriterijume za dodjelu znaka nacionalnog brenda“, rekao je Rabrenović za Glasnik Privredne komore.\nOn je objasnio da znak koji će se izabrati predstavlja grafičko rješenje nacionalnog brenda i može se koristiti samo pod posebnim uslovima i da subjekti koji ga koriste ispunjavaju određene kriterijume.\n„Ovdje je riječ o znaku kao prestižu, odnosno dodatoj vrijednosti koju znak daje bilo proizvodu, bilo usluzi, kompaniji, manifestaciji, turističkoj ponudi i slično“, naveo je Rabrenović.\nOn je dodao da je u pripremi i Strategija za razvoj nacionalnog brenda za period od naredne do 2020. godine, a tim koji je radi sastavljen je od eminentnih stručnjaka iz ove oblasti ne samo iz Crne Gore, već i iz regiona.\n„Pošto je riječ o veoma važnom strateškom dokumentu za Crnu Goru, naročito kao državu kandidata za članstvo u EU, čiji imidž utiče na EU, proces izrade je veoma temeljan i samim tim neophodno je sprovesti određena istraživanja, pa se njeno usvajanje očekuje naredne godine“, najavio je Rabrenović.\nPrema njegovim riječima, prvi korak u izgradnji nacionalnog brenda napravljen je formiranjem Direktorata za razvoj nacionalnog brenda i zaštitu potrošača u Ministarstvu ekonomije.\n„Da li smo na dobrom putu ili ne, znaćemo tek za par godina kada budu realizovani prioritetni projekti i zadaci koje smo sebi zadali u ovom procesu. U ovoj fazi je ogroman podsticaj to što se uspostavljaju adekvatne osnove na kojima će se brend stvarati, ali i sama emocija kojom smo vođeni u našem radu. Postavili smo sebi ozbiljan zadatak, a njegova realizacija ne zavisi samo od rada našeg direktorata, već i od činjenice da svi akteri, svi građani Crne Gore, sve institucije moraju prepoznati značaj uključenosti, rada, saradnje i zajedničkih napora u ovom procesu, ali i od raspoloživih kadrovskih i finansijskih sredstava“, kazao je Rabrenović.\nOn je naveo da je nacionalni brend skup cjelokupne materijalne i nematerijalne imovine jedne države, koja obuhvata širok dijapazon elemenata karakterističnih za određenu državu koji čine njen imidž jedinstvenim i na osnovu kojih je drugi prepoznaju i formiraju svoje mišljenje i viđenje, odnosno percipiraju je.\n„Crna Gora kao nacionalni brend znači da su njene vrijednosti kao države poznate i dostupne svima, da je atraktivna za strane turiste, investitore, talentovane stručnjake iz raznih oblasti, da su crnogorski proizvodi traženi na stranim tržištima jer su kvalitetni, posebni, da su crnogorske kompanije prepoznate kao kompanije koje obezbjeđuju visok nivo kvaliteta, koje su društveno odgovorne, da je Crna Gora, na primjer, sinonim za državu gdje se živi u harmoniji sa prirodom“, objasnio je Rabrenović.\nProces brendiranja države podrazumijeva, kako je dodao, kombinovanje svih posebnih elemenata, koji čine jednu državu drugačijom od ostalih i po kojima se ona može izdvojiti u moru sličnih država i predstavljanje te posebnosti kao najvećeg nematerijalnog blaga jedne države stanovnicima drugih država.\n„Izgradnja države kao brenda nije nešto što će se uraditi preko noći, to je dugotrajan, zahtjevan i veoma kompleksan proces, a naročito u slučaju Crne Gore koja je i dalje prepoznata kao zajednička država Srbija i Crna Gora ili čak nije ni uopšte prepoznata“, rekao je Rabrenović.\nTo je, kako je ocijenio, ogroman problem jer ovakva situacija svjedoči da se Crna Gora nije pozicionirala i još nije izborila za svoje mjesto među atraktivnim državama, koje uživaju mnoge blagodeti od razvijenosti nacionalnog brenda.\n„Međutim, važno je prepoznati problem na vrijeme i pristupiti njegovom rješavanju svim raspoloživim kapacitetima i sredstvima. Druge države koje su prepoznale isti problem, uložile su mnogo vremena i ogromna finansijska sredstva da stvore ‘najveće državno blago’, a sve u cilju stvaranja boljih uslova i položaja svih subjekata u državi“, kazao je Rabrenović.\nPrema njegovim riječima, nacionalni brend se gradi postepeno i taj proces se nikad ne završava, jer i kad se izgradi prepoznatljiv nacionalni brend i stvori pozitivan i održiv imidž on se mora održavati i o njemu se mora brinuti.\n„U izgradnji nacionalnog brenda jedan proces se povezuje sa drugim i povećava se multiplikativni efekat korisnosti za državu kreatora nacionalnog brenda, stvarajući prepoznatljivu posebnost koju imaju one države pri čijem pomenu se javljaju pozitivne asocijacije“, zaključio je Rabrenović.


Popović Ivković: SRB posvećena borbi protiv orgkriminala\nTanjug 11. decembra 2018. 17:21\nPARIZ – Državni sekretar Ministarstva unutrašnjih poslova Biljana Popović Ivković istakla je danas u Parizu da je Srbija posvećena borbi protiv organizovanog kriminala i terorizma i da je međunarodna saradnja u ovim oblastima jedan od prioriteta srpske policije.\nOtvarajući sastanak Francusko-nemačke koordinacione inicijative na temu streljačkog i lakog naoružanja, municije i eksplozivnih materija na Zapadnom Balkanu, šef diplomatije Nemačke Hejko Mas u svom obraćanju spomenuo je most u Kosovskoj Mitrovici i neophodnost vođenja dijaloga između Beograda i Prištine, saopštio je MUP.\nDržavni sekretar Popović Ivković zahvalila se ministru Masu što je, između ostalog, citirao našeg nobelovca Ivu Andrića i istakla da Srbija gradi mostove i stvara neraskidive veze.\nGovoreći o lakom i malokalibarskom naoružanju, što je bila primarna tema sastanka u Parizu, Popović Ivković je istakla da Srbija kontinuirano radi na uništavanju viškova vatrenog oružja, municije i eksplozivnih materija.\nOna je navela da Srbija svoje planove u oblasti upravljanja oružjem usmerava kao doprinos implementaciji nove Strategije Evropske unije „Upravljanje oružjem – zaštita građana“ iz novembra 2018. godine i doprinos implementaciji Mape puta, koja je usvojena u Londonu.\nPrema njenim rečima, plan Srbije je da do 2024. godine ispuni ciljeve predviđene Mapom puta zarad unapređenja sopstvenih kapaciteta i unapređenja bezbednosti naših građana, a time posredno i jačanja bezbednosti regiona i Evrope u celini.\nPopović Ivković je navela da su reforme koje sprovodi Srbija usmerene u četiri pojedinačna, međusobno povezana pravca.\nUčesnici sastanka u Parizu složili su se da je Srbija pouzdan partner u borbi protiv organizovanog kriminala i terorizma, između ostalog i zbog toga što je odlučna da spreči da nelegalno oružje i municija dospeju u ruke terorista.\nSastanak Francusko-nemačke koordinacione inicijative na temu streljačkog i lakog naoružanja, municije i eksplozivnih materija na Zapadnom Balkanu održan je u cilju uspostavljanja poverilačkog fonda iz kog će se finansirati implementacija regionalne „mape puta“ za streljačko i lako oružje do 2024. godine, dokumenta koji je usvojen od strane šefova država i Vlada partnera na Zapadnom Balkanu na Londonskom samitu u okviru Berlinskog procesa, navedenop je u saopštenju.


Pala tri helikoptera u Avganistanu\nU padu vojnog helikoptera u zapadnom Avganistanu poginulo je deset ljudi, sedam američkih vojnika i tri civila, takođe Amerikanaca. U tom udesu povređeno je 12 Amerikanaca i 14 Avganistanaca, navodeno je u saopštenju NATO-a.\nDodaje se kako se helikopter srušio "iz za sada nepoznatih razloga na zapadu Avganistana" ali da uzrok pada nije zbog "neprijateljske vatre".\nU drugom udesu na jugu Avganistana, takodje danas, u sudaru dva američka vojna helikoptera, poginula su četiri američka vojnika a dva su povređena, saopšteno je iz NATO-a. U trenutku udesa, tvrde u NATO-u, nije registrovan nijedan neprijateljski napad.


Moody's potvrdio kreditni rejting BiH - Akta.ba\n22.08.2020. 11:52 / Izvor: Akta.ba\n- Stalni strukturalni izazovi i dalje utiču na srednjoročne izglede rasta u Bosni i Hercegovini, ograničavajući ekonomsku snagu zemlje;\n- Umjereni nivoi duga i fiskalno ograničavanje posljednjih godina pružaju fiskalni prostor da odgovore na ekonomske šokove poput pandemije koronavirusa;\n- Slabe institucije dijelom odražavaju složen sistem upravljanja i podjele političkog okruženja, te i dalje ometaju efikasno donošenje politika.\nPrema navodima analitičara, kreditni rejting može biti povećan ukoliko dođe do implementacije reformi koje bi ojačale upravljanje zemljom i rješavanje dugogodišnjih strukturalnih ekonomskih izazova koji povećavaju srednjoročne izglede za rast. Tome bi doprinijela i kontuinuirana saradnja sa MMF-om i EU. S druge strane, analitičari upozoravaju da do smanjenja kreditnog rejtinga može doći u slučaju fiskalnog pogoršanja, povećanja rizika likvidnosti, kao i u slučaju zastoja ili odstupanja od reformske agende, uključujući i snažnu integraciju Bosne i Hercegovine u EU, saopćeno je iz Centralne banke BiH.


Iskustva pacijenata sa Diabet 2 preparatom - Mišljenje korisnika\nIskustva korisnika nakom terapije Diabet 2 preparatom\nDokumentovana je zapažena privrženost korisnika prema redovnom uzimanju preparata Diabet 2!\nSubjektivna procena stanja vlastitog zdravlja se sve više uvažava kao kriterijum u proceni vrednosti neke terapijske procedure. U sprovedenom kliničkom testiranju to je postala svojevrsna obaveza i bitan zahtev.\nInsistiranje na tom, naoko nevidljivom, ali suštinski važnom podatku, proizilazi iz činjenice da je „subjektivni doživljaj“ integrisani individualni izgrađeni osećaj na koji utiču moguće subjektivne tegobe ili neka od funkcionalnih ograničenja (sposobnost, energija i sl.). Ostvareni rezultat ocenjujemo kao izuzetno dostignuće koje se može objasniti smanjivanjem subjektivnih tegoba (bolovi, cirkulacija) i povećavanjem radne energije (osećaj snage). Na to ukazuje dobro dokumentovano, zaista široko polje intenziviranih metaboličkih procesa u celini kojima se to ostvaruje.\nPodatak iz istraživanja na egzaktan način objašnjava ranije zapažen povoljan, emocionalni odnos korisnika Diabet 2 prema ovom vidu lečenja koji ga rado prihvataju, redovno uzimaju i preporučuju drugima.


Igor Kojić otišao u Zagreb, fudbalski menadžer želi da reši bračne probleme sa Severinom? - Alo.rs\nHrvatski mediji su nedavno uzburkali javnost, napisima o Igoru Kojiću, kada su preneli vest da je početkom aprila spakovao kofere i napustio stan u zagrebačkom naselju Kozjak, gde pevačica stanuje već duže vreme. Ove napise o iseljenju iz stana Severinin PR tim je demantovao\nKurirov izvor sa lica mesta, tvrdi da je Igor bio sam i da je bio u odličnom raspoloženju. Sve vreme se sa nekim dopisivao na telefonu, dok mu široki osmeh nije silazio sa lica. Nezvanično, on se uputio u Zagreb, kako bi sa svojom i dalje zakonitom suprugom rešio sve probleme i kako bi zajednički definitivno doneli odluku da li će okončati svoj brak ili će nastaviti sa njim. Njihov izvor blizak paru, tvrdi da je Severina ta koja se zalaže za razvod, dok Igor na sve načine pokušava da izgladi sve probleme sa suprugom.\nPodsetimo, priča o razvodu Severine i Igora Kojića, jedna je od najvećih misterija, kojom domaći mediji ne prestaju da se bave već više od godinu dana. I taman kada se činilo da je na njihov šestogodišnji brak stavljena tačka,\nIgor je ovim postupkom sve iznenadio, a priče o razvodu, čini se, pale su u vodu.\nHrvatski mediji su nedavno uzburkali javnost, napisima o Igoru Kojiću, kada su preneli vest da je početkom aprila spakovao kofere i napustio stan u zagrebačkom naselju Kozjak, gde pevačica stanuje već duže vreme. Ove napise o iseljenju iz stana Severinin PR tim je demantovao.\nigor kojić brak razvod Zagreb pomirenje Severina Severina Kojić estrada


Jagma za gotovinom, korporacije „zatežu kaiš” - Biznis i Finansije\nHome\tVestiBiznis & Finansije\tJagma za gotovinom, korporacije „zatežu kaiš”\nIzveštaj kompanije Ernst & Young, objavljen pod naslovom „Prilike u neprilikama”, otkriva kako gotovo 350 velikih globalnih korporacija prilagođava svoje poslovne strategije dubokoj svetskoj recesiji i kako će se njihovi glavni prioriteti razvijati u narednih 12 meseci. Dok nervoza raste a recesija se produbljuje, kako na sve to reaguju svetske kompanije?\nPočetna tačka svakog poslovanja je gotovina i mnoge korporacije su već drastično „pritegle kaiševe”. Skoro 40% kompanija obuhvaćenih istraživanjem, osetilo je značajno pogoršanje u poslovnom okruženju u svojim sektorima, dok je više od trećine ispitanih primetilo da se konkurencija povlači a broj bankrotstava raste. Više od dve trećine kompanija je već povećalo učestalost izveštavanja o poslovnom riziku svojim upravnim odborima.\nTrend smanjivanja troškova je već ostavio traga na internoj poslovnoj strategiji. Preko 80% ispitanika je potvrdilo da je već preduzelo opsežne analize uštede. Skoro dve trećine je već iniciralo programe redukcije broja zaposlenih, a više od polovine je racionalizovalo svoje IT troškove. Evropske kompanije su u poređenju sa kompanijama iz SAD češće smanjivale troškove vezane za nekretnine i IT nego za direktne ili indirektne troškove zaposlenih.\nKreditna kriza je naterala kompanije da potraže alternativne načine poboljšanja svoje likvidnosti. Skoro polovina svih ispitanih kompanija je iz ovog razloga prodala ili ugasila neke delove svog poslovanja, 43% je tragalo za alternativnim kratkoročnim finansijskim olakšicama, dok je 23% razmatralo mogućnost reprogramiranja svojih dužničkih obaveza – istovremeno i aktivno komunicirajući sa poveriocima, analitičarima i poreskim agencijama. Jedna četvrtina ispitanika priznaje da dostupnost gotovog novca još uvek nije razmatrana u njihovim kompanijama.\nMark Otty, rukovodeći partner Ernst & Young-ove EMEIA oblasti (Europe, Middle East, India and Africa), po ovom pitanju je izjavio: „Ovo je zanimljiv prikaz globalnih korporacija koje se već suočavaju sa kreditnom krizom, istovremeno razmatrajući kako da odgovore na recesiju. Treba imati u vidu da je poslovni svet već ranije iskusio ozbiljne padove i postoje primeri kriza iz prošlosti iz kojih se mogu izvući pouke. Neizbežno je da će biti gubitnika u narednih 12 meseci ali takođe će se pojaviti mali ali značajan broj čistih dobitnika.”\nKupci i snabdevači su jednako pogođeni\nKompanije obuhvaćene istraživanjem su već pomno pratile i svoje kupce i lance snabdevanja, i to sa dobrim razlogom jer je više od polovine ispitanika osetilo opadanje kreditne sposobnosti njihovih kupaca (skoro 60% ispitanika u Evropi) dok je više od polovine potvrdilo da su neki od njihovih ključnih kupaca u neprilikama i da se produbio jaz između kreiranja porudžbine i njene naplate.\nKompanije su prilagodile svoje strategije novom okruženju – skoro tri četvrtine ispitanika je izjavilo da su pažnju usmerili na ključne klijente, a preko 40% se fokusiralo na razvoj novih proizvoda. Trećina je izjavila ih da strahovanja u vezi sa postojećim kupcima motivišu na širenje baze kupaca; trećina je rekla da su poništili ugovore sa kupcima koji su im se učinili rizičnim.\nKada je u pitanju nabavka, ispitanici su se podelili po pitanju dve veoma različite strategije. Polovina kompanija obuhvaćenih istraživanjem suzila je svoju bazu dobavljača kako bi postigli povoljnije cene ili uslove, dok je druga polovina proširila svoju bazu dobavljača kako bi umanjili efekte neispunjenih obaveza od strane velikih dobavljača. Većina kompanija već uveliko komunicira sa svojim dobavljačima, pri čemu je polovina intenzivirala pregovore o uslovima plaćanja, dok više od četvrtine kompanija smatra da su njihovi glavni dobavljači suočeni sa finansijskim teškoćama.\nChristian Mouillon, rukovodeći partner za tržišta u Ernst & Young EMEIA, veoma je jasan kada su u pitanju poslovne strategije: „Nije trenutak da se kompanije ponašaju konzervativno ili neaktivno. Istraživanja prethodnih recesija su pokazala da će kompanije koje isplivaju kao najjače biti one koje su dobro prepoznale prilike da održe svoj razvoj tokom krize i koje su donele strateške odluke koje su ih izdvojile od njihove konkurencije. Vreme krize može iznedriti priliku da se promene sprovedu brže i efikasnije nego u vreme prosperiteta.”\nKorporacije „zapušavaju rupe”\nU okviru Ernst & Young-ovog istraživanja, kompanijama je takođe postavljeno pitanje u vezi sa njihovim glavnim strategijskim prioritetima u narednih 12 meseci. Velika većina je izdvojila zaštitu sredstava, poboljšanje učinka i restrukturiranje svog poslovanja kao prioritete. Sa aspekta upravljanja gotovinom, dve trećine kompanija su izjavile da razmatraju potpunu reviziju tekućeg upravljanja gotovinom kao i tokova gotovine, polovina razmatra uvođenje merenja obrtnog kapitala u projektovane ciljeve rukovodstva, dok je 36% razmatralo mogućnost transformacije osnovnih sredstava u gotovinu.\nNa čemu će se štedeti u budućnosti?\nJavljaju se prilično ujednačene poruke po pitanju gde će kompanije nastaviti da traže mogućnosti za uštedu. Korporacije očekuju značajnu ili prihvatljivu uštedu u procesima nabavke (58%), prodaji i marketingu (42%), operacijama (56%) i IT sektoru (43%).\nSa strateškog aspekta, 40% svetskih i 53% evropskih kompanija je izjavilo da aktivno razmatra prodaju sporednih ili neučinkovitih grana poslovanja , kao i povećanu upotrebu centara zajedničkih usluga (27%), povećan „outsourcing“ (31%), pravljenje strateških saveza (30%) i izmeštanje posla na lokacije sa manjim troškovima (31%). Kompanije naročito predviđaju povećan „outsourcing“ u svojim IT sektorima, logistici i ljudskim resursima.\nMeđutim, jedan deo korporacija vidi recesiju kao priliku za proširenje – 34% svetskih i 38% evropskih korporacija u ovom trenutku razmatra strateške akvizicije.\nDave Read, rukovodeći partner za savetovanje i podršku pri poslovnim transakcijama u Ernst & Young EMEIA, tim povodom kaže: “Bilo da kompanije žele da prodaju delove svog poslovanja i tako dođu do gotovine kojom bi prebrodile ovaj težak period, bilo da aktivno tragaju za otpisanim resursima koje bi otkupili od svojih konkurenata, osnovna pravila ostaju ista. Budite spremni, fleksibilni, očekujte neočekivano i preduzmite odlučne korake.”\nTržišta u razvoju i rast\nDok ispitanici na većinu razvijenih tržišta gledaju na kao tržišta koja su u stagnaciji ili opadanju, evidentirane su značajne i povoljne prilike na tržištima u razvoju. Kina (59%), Indija (45%), Jugoistočna Azija (26%) i Istočna Evropa (31%) su bile smatrane za delove sveta u kojima je najveći deo svetskih kompanija očekivao najveći razvoj. Američke komapnije su prednost davale Jugoistočnoj Aziji više nego Indiji, dok je kod evropskih bilo obruto. Oko 18% kompanija još uvek očekuje značajan rast tržišta u razvoju u bliskoj budućnosti; većina (57%) gaji očekivanje da će se rast nastaviti ali sporijim tempom nego u poslednje dve godine, dok 25% očekuje da će se rast značajno usporiti.\nChristos Glavanis, rukovodeći partner Ernst & Young-ove CSE podoblasti (Central and Southeast Europe), zadržava određenu dozu optimizma: „Uvidevši kako se ekonomska moć seli iz razvijenih ekonomija u ekonomije u razvoju, od Zapada ka Istoku i od Severa ka Jugu, jedan broj zemalja Centralne i Jugoistočne Evrope je pokazao potencijal za unapređenje rasta i privlačenje pažnje svetskog tržišta. Bez obzira na obim krize, kompanije će i dalje tragati za prilikama da se što više angažuju na ovim tržištima, naročito zbog toga što će procenjene vrednosti akvizicija verovatno biti značajno ispod sadašnjeg nivoa.”


Tag / Liberija / Vesti online\n19:06 >> 19:06\nSin predsednika Liberije sa 18 godina potpisao za Seltik\nNovi član Kelta Timoti Vea brzo je napravio grešku koju će mu navijači upamtiti.\nPredsednik Vea u 52. godini igrao fudbal, Liberija povukla broj 14!\nBivši najbolji fudbaler sveta Žorž Vea, sada predsednik Liberije, u 52. godini na kratko se vratio fudbalu i zaigrao za reprezentaciju te zemlje u porazu od Nigerije (2:1) u prijateljskoj utakmici...\n"Liberija će snažno podržati članstvo Kosova"\nKosovski ministar spoljnih poslova Bedžet Pacoli tvrdi da je razgovarao sa liberijskim predsednikom Žoržom Veom i da mu je on rekao da će Liberija da otvori ambasadu u Prištini.\nPolitička igre oko Kosova: Pacoli kod predsednika Liberije\nPrvi zamenik premijera i ministar spoljnih poslova Kosova Bedžet Pacoli sastao se danas u Liberiji sa predsednikom te države Žoržom Veahom i, kako je Pacoli saopštio, dogovoreno je otvaranje...\nPoruka iz SAD: Srbija da shvati - nezavisnost Kosova je nepovratna\nČlan Komisije za spoljne poslove Predstavničkog doma SAD Eliot Engel ocenio je da su "zavaravajuće" tvrdnje o povlačenju priznanja Kosova potpuno netačne. On je dodao da bi Srbija trebalo da se...\nMinistarstvo spoljnih poslova Kosova odbacilo je kao netačne tvrdnje predstavnika vlasti u Beogradu da je Liberija povukla priznanje nezavisnosti Kosova.\n"Liberija je povukla priznanje Kosova, ali..."\n"Još desetak država preispituje stav o KiM, a Priština može samo da mašta..."\nDogovorena saradnja Srbije i Liberije u oblasti poljoprivrede\nMinistar poljoprivrede, šumarstva i vodoprivrede Branislav Nedimović sastao se danas sa delegacijom Republike Liberije, koju je predvodio ministar spoljnih poslova Gbezongar Milton Findlej, a tom...\nGojković: Hvala Liberiji\nPredsednica Narodne skupštine Maja Gojković zahvalila se danas Liberiji na odluci da povuče priznanje jednostrano proglašene nezavisnosti Kosova, ističući da je to značajno i za ukupan proces...\nNota iz Liberije stigla u Beograd, Pacoli tvrdi: Dačić opeš širi lažne vesti\nKosovski ministar spoljnih poslova Bedžet Pacoli tvrdi da Liberija nije povukla priznanje nezavisnosti Kosova i da srpski mediji šire lažne vesti.\nMinistar inostranih poslova Liberije Gbezongar Milton Findlej predao je danas prvom potpredsedniku vlade i ministru spoljnih poslova Ivici Dačiću notom kojom Liberija povlači svoju odluku o...


PEĆINCI: DANAS POČELA PROBA MALE MATURE – ВОЈВОЂАНСКE\nPEĆINCI: DANAS POČELA PROBA MALE MATURE\nZjaja 22/04/2020\tOpština Pećinci\nOd danas do petka, 199 osmaka sa teritorije pećinačke opštine zajedno sa svojim vršnjacima širom Srbije u prilici su da samostalno procene znanje i pripremljenost za budući završni ispit – malu maturu, putem onlajn platforme https://www.mojaucionica.gov.rs, a malim maturantima će svaki test biti dostupan 12 sati (od 8.00 do 20.00).\nUčenici završnih razreda danas polažu testove iz srpskog jezika. Sutra je na programu matematika, dok će osmaci u petak proveru znanja iz fizike, istorije, geografije, biologije i hemije vršiti putem kombinovanog testa. Na osnovu ovih testova, učenici će moći da procene šta od gradiva za malu maturu dobro poznaju, a šta sve treba da još nauče i poprave do junskog završnog ispita.\nPo rečima direktorice pećinačke Osnovne škole “Slobodan Bajić Paja” Milijane Srdić, nastavnici i odeljenske starešine dostavili su osmacima prošle nedelje pristupne parametre za korišćenje platforme, a zatim provežbali sa decom korišćenje same platforme na jednosatnom testu, koji je samo za tu namenu postavljen. Takođe, nastavnici su deci pojasnili ključnu svrhu ovakvog testiranja – samoprocenu savladanosti gradiva u predmetima koji su obuhvaćeni završnim ispitom, a u planu je i dodatna podrška učenicima, nakon testiranja, u programskim oblastima u kojima su imali najviše teškoća u učenju.\nDirektorica Srdić dodaje i da će za učenike sa teritorije opštine Pećinci, koji zbog nedostatka uređaja ili interneta nemaju mogućnost da polažu testove onlajn, u narednih nekoliko dana biti obezbeđeni tehnički uslovi – 23 kartice sa internetom i 15 uređaja.\nPovratnu informaciju o rezutatima testa učenici i nastavnici će moći da vide nakon dvanaestočasovnog isteka vremena za rešavanje testa, kada će rešenja biti dostupna, a učenik će moći da im pristupi i analizira ih. Navedeno će biti moguće logovanjem na platformu sa istim pristupnim nalogom kao i za rešavanje testova.\nZavod za vrednovanje kvaliteta obrazovanja i vaspitanja najtoplije preporučuje da učenici rade testiranje samostalno, bez pomoći literature ili roditelja, kako bi slika o znanju učenika bila realna, a kako bi na osnovu toga, najbolje iskoristili preostalo vreme do završnog ispita.\nPrevious Previous post: DAN AKADEMIJE UMETNOSTI – ONLINE PROGRAM\nNext Next post: ПРЕДАВАЊЕ „ЗАКОНСКЕ ОБАВЕЗЕ ПРОИЗВОЂАЧА ЛЕКОВА – ДОБРА ПРОИЗВОЂАЧКА ПРАКСА“